Leire Gartzia Rivero (Gernika-Lumo, 1986) 2009an lizentziau zan Kimikan (EHU) eta hogeita hamar urte bete orduko masterra egin dau "material barrietan”, Eusko Jaurlaritzako beka predoktorala lortu be bai eta Doktore Internazional moduan graduau da abenduan, Cum Laude, hatan be. Bitartean, makina bat ordu pasau ditu laborategietan nahi Europatik zehar; makina bat orri pasau kimika-liburuetan; eta makina bat kontu errepasau deuskuz Bizkaie!-rako, nork eta makina batek: Leirek.\nSano teknikoa da kimikearen mundua, eta nik batxilergoko mahairen baten ahaztu neban teknika ...\nAlkartasuna, kulturea, enpresa-arrakastea eta sormen artistikoa protagonista Sabino Arana Sarien XXVI. aldian\nEuskal abertzaletasunaren sortzailearen jaiotzearen (1865eko urtarrilaren 26an) 150. urteurrenagaz batera, Sabino Arana Fundazinoak 2014ko Sabino Arana Sarien XXVI. aldia ospatu dau bart. Kultur jaialdiak asmo onen adierazpen erabateko bat ekarri dau, eta hareei gehitu jakez aurtengo sarituek ipinitako osogaiak, bakotxak berea, besteak beste, alkartasuna, kulturea, gizarte-erantzukizunari atxikitako enpresa-arrakastea eta Euskadiren proiekzinoa nazinoartean.\nIñigo Urkullu Eusko Jaurlaritzako lehendakaria buru izan dauen kultur jaialdian, Joaquín Achúcarro pianistea, LINCE-La Industrial Cerrajera euskal enpresea, Arantzazu Ametzaga idazlea eta bibliotekaria, Euskadiko Odol Emoileen Alkartea ...\nJulian Farinoren 'Marvellous' lanak irabazi dau fikzinozko Urrezko FIPA saria\nMundu osoko 130 ikus-entzunezko izan dira lehian egunotan MIarritzen, FIPA Ikus-entzunezko Saioen Nazinoarteko Jaialdian. Erresuma Batuko Marvellous fikzinozko beharrak jaso dau Urrezko FIPA. GALen sasoian girotutako Sanctuaire lanak, Olivier Masset-Depassek zuzendutakoak, gidoi onenaren eta emakumezko aktore onenaren (Juana Acosta) sariak irabazi ditu.\nMarvellous pelikuleak Neil izeneko gizonaren istorioa kontetan dau, zoriontsua izan gura dau, eta horretan ahaleginduten da. Protagonistearen papela jokatzen dauen Toby Jones be saritu dabe. Fikzinoaren arloaz aparte, saileei jagokienez, Sally Wainrighten Happy Valley izan da beharrik ...\n'Kandelario lario' Zeanurin\nHarriduraz eta pozarren entzun ditue zeanuriztarrek aurten kandelario lario aspaldiko kantua eta umeen errondea etxez etxe.\nNeguko jai giroko jaia da kandelario gure herrian, baina Arratian aspalditik erdi ahaztuta egon da kopla hau eta umeen errondea egiteko ohiturea. Otain, barriz, Zeanuriko katekesiko gurasoen ekimenez, atzo, domekan, barriro entzun dira Eleizondo auzunean aspaldiko koplak.\nArgiaren Jaia ospatu dabe lehenengo parrokian, eta 50 bat ume bedeinkatu ditue bertan. Ondoren, txistulari eta panderuen alaitasunez, etxez etxe joan dira umeak kantetan eta eskean. Hemen ...\nEuskerazko hiru lan lehiatuko dira Edebé XXIII. Ume eta Gazte Literatura Sarian\nDanetara, 345 lan lehiatuko dira Edebé Ume eta Gazte Literatura Sarien 23. edizinoan, horreetako hiru euskerazkoak, eta sarituak zeintzuk diran datorren eguaztenean, urtarrilaren 28an, jakinarazoko da, Bartzelonan.\nAurtengo lehiaketara aurkeztutako lanetatik, 205 ume literaturakoak dira, eta 140, gazte literaturakoak. Horreetako 314 gaztelaniaz idatziak izan dira, 20 katalanez, zortzi galegoz eta hiru euskeraz. Aurreko 22 deialdietan gaztelaniazko 26 liburu, katalanezko 13 eta galegozko lau saritu dira.\nEdebé Argitalpen Taldeak jakinarazo dauenez, lehiaketearen 23. edizinoak 55.000 euro banatuko ditu guztira ...\nFernando Diez produktorea eta Miguel Albadalejo zinemagilea, hastear dan Zinegoak jaialdiko Ohorezko Sariak\nIluntzeko 20:00etan, Bilboko Arriaga antzokian, abiatuko da Zinegoak gaylesbotrans zinema eta arte eszenikoen nazinoarteko jaialdia. Ohorezko sari bi izango dira, Miguel Albadalejok gaur jasoko dau edegiera-ekitaldian, eta bigarrena Fernando Diez produktore bilbotarrari emongo deutsie, sari-banaketa egunean.\nLGTB arlo hiru pelikula produzidu zituan Fernando Diezek igaz, ez da marka txarra. Hiru film urte berean produziduten dituan lehenengo produktore europarra da, azpimarratu dabe Arriaga antzokian egin daben prentsaurrekoan. Bitart New Media produkzino-etxeko kudeatzailea da Diez, eta 2008an hasi zan zinemearen munduan ...\nAiko Taldeak Jotalariak zikloa antolatu dau Asturias, Galizia eta Salamancako jantza-maisuen eskutik\nJantza tradizionalaren dibulgazinoan dabilzan musikari eta jantza-maisuez osotutako Aiko Taldeak Jotalariak izeneko jantza-ikastaro zikloa antolatu dau urteko lehen hiruhilekorako. Urtarrilaren 24an, zezeilaren 7an eta martiaren 7an, Bilbon egingo diran hiru jota-ikastarok osotutako ziklo honi esker, parte-hartzaileek Asturias, Galizia eta Salamancatik etorritako jantza-maisuez gozau eta jantzan ikasteko aukerea izango dabe. Hitzordua Bilboko Bizkaia Aretoan (UPV/EHUren Abandoibarrako paraninfoan-Bilbon) izango da. Ekimen hau Euskal Herriko Unibersidadearen lankidetzaz mamitu da, bi erakundeek abuztuan jatorri tradizionaleko musikea eta jantzak sustatzeko sinatu eben hitzarmenari ...\nBizkaie! 2015-01-23 00:00\n- Zuzendaria: Alejandro González Iñárritu\n- Gidoilariak: Alejandro González Iñárritu, Nicolás Giacobone, - Alexander Dinelaris, Armando Bo\n- Musikea: Antonio Sánchez\n- Interpreteak: Michael Keaton, Emma Stone, Edward Norton, Zach Galifianakis, Naomi Watts, Andrea Riseborough, Amy Ryan, Lindsay Duncan, Merritt Wever, Joel Garland, Natalie Gold, Clark Middleton, Bill Camp, Teena Byrd, Anna Hardwick, Stefano Villabona\nUrtetan superheroi ospetsu baten papela egin ostean, Hollywoodeko aktore batek norabide barri bat ...\nBilboko Abusu - La Peña auzoaren historia erakusten dauen bideoa aurkeztuko dau Kultura eta Hezkuntza Sailak\nTokiko historiaren aztertzaileek eta auzoko biztanleek euren testigantzea eta ezagutzea eskaini ditue ondarea ezagutarazoteko Bilbao Izan programearen barruan dagoan Abusu – La Peña: burdina eta uraren artean lana egiteko.\nBideoa urtarrilaren 27, 28 eta 29an eskainiko da Ibaialdeko Liburutegian, Abusuko Zentro Soziokulturalean eta Abusuko Udaltegian, hurranez hurran, hiru saio egun bakotxean, arratsaldeko 18:30ean, 19:15ean eta 20:00etan. Sarrerea librea izango da.\nHilebete honen hasierara arte auzoko kiroldegian bisitau ahal izan dan Abusu – La Peña: etengabeko aldaketaren histori ...\nEHZ jaialdia garagarrilaren 3an hasiko da, 'Hogei urte, urtero sortzen' lelopean\nHogei urte beteko ditu aurten Euskal Herria Zuzenean jaialdiak. Sorkuntzea eta kalidadea izango ditu ardatz festibalak atzo Baionako Kalostrapen egindako aurkezpenean arduradunek azaldu ebenez. EHZ jaialdia Lekorneko Garroa gazteluaren inguruan egingo da, garagarrilaren 3, 4 eta 5ean.\nArrosan egin zan lehenengo EHZ, ostean Idauze Mendin eta Heletan, eta Lekornen, azkenean. Urteotan hainbat zailtasuni aurre egin behar zian deutsie, kokapen egokia topeteari eta arazo ekonomikoei, berbarako. Dana dala, hogeigarren edizino honetan gogotsu datoz EHZko arduradunak. 20. urteurrenarentzat festibalaren formula barri bat ...\n‹‹ Aurrekoak 1 2 3 4 ... 1062 1063 1064 1065 1066 1067 1068 1069 ... 1218 1219 1220 1221 Hurrengoak ››


Familientzako planak: Azpeititik Zestoara Urolako trenbide zaharretik – Guraso.eus\n2016-05-03\tguraso\tIruzkinik ez\nUrolako bide berdea deiturikoa 22 kilometro pasa luze da, eta lotzen ditu Azpeitia eta Zumarraga. Honakoan proposatzen duguna, ordea, Azpeitia eta Zestoa lotzen dituen bidegorri zatia da. Gipuzkoako barnealdeko herriak eta mendi-paisaiak zeharkatzeko aukera ematen digu.\nOso erraza eta polita da oinez zein bizikletan egiteko, eta oso aproposa familian egiteko. Azpeitian emango diogu hasiera ibilbideari, Trenaren Euskal Museoan. Gertu pasatzen da Urola erreka eta lagundu egingo diogu itsasoratzeko ibilbidean. Hala, Zestoa aldera hartuko dugu eta ez Legazpi aldera.\nOndo egokitutako bidegorrian egingo dugu aurrera. Bananduta daude oinezkoentzako zein bizikletentzako bideak. Lehenengo geldialdia Lasao auzoan egingo dugu. Aisialdi aretoaren ondoan haurrentzako egokitutako berdegune bat dago ziburuekin, eserlekuekin eta iturri batekin.\nAtseden pixka bat hartu ostean zubia pasa eta bide zaharretik egingo dugu aurrera. Berehala amaitzen da eta bat egiten du errepide sare nagusiarekin. Kontuz ibili beharko dugu inguru horretan izan ere errepidea gurutzatu egin beharko dugu beste aldean jarraitzen duen bidegorrian sartzeko.\nBehin bidegorrian aurrera jarraituko dugu. Bide zabala da eta lautadan. Ibilbidean Zestoako termak utziko ditugu eskuman, eta argiztatutako hiru tunel pasako ditugu.\nBidegorriak ez du galbiderik eta Zestoara eramango gaitu. Badago aurrera egitea eta Iraetako futbol zelaiaren aldamenetik pasata Iraeta auzora helduko gara.\nDistantzia metrotan: 12.780 m\nGoranzko desnibela: 450 m\nBeheranzko desnibela: 515 m\nIruzkinik ez "Familientzako planak: Azpeititik Zestoara Urolako trenbide zaharretik"


Teknologia mugikorra genero-indarkeriaren aurkako tresna izango da Indian – medicusmundigipuzkoa.org\nIndian dugun tokiko antolakunde kideak, CREAk, genero-indarkeriaren aurkako kanpaina bat abian jarri du, non oinarriko antolakundeetako pertsonek eta komunitateetako emakume ordezkari hautetsiek teknologia mugikorrarekin bat egingo duten. Hurrengo sei hilabeteetan, guztira 22 audio-emanaldi zabalduko dira hindiz, genero-indarkeria eta bazterkeria nola ezagutu eta ulertu eta haren aurka kolektiboki nola antolatu sakonduko dutenak. Uttar Pradesh eta Bihar estatuen barruan proiektuari lotutako komunitateetan diseinatuta dago kanpaina, baina herrialde guztiarentzat dago eskuragarri.\nKanpainan medicusmundi gipuzkoak parte hartzen du, eta OnionDev Gram Vaani konpainiarekin, aipatu diren estatuetan CREAri lotutako hainbat erakunderekin, eta emakumeen autolaguntzarako tokiko beste talde askorekin batera eramaten da aurrera. OnionDev Gram Vaani teknologia sozialeko konpainia bat da, eta funtsezko kide bat izan da audio-istorio hauek sortzerakoan. Audio horien xedea da bazterkeriari eta genero-indarkeriari aurre egitea, istorio adierazgarriak eta tokikoak kontatuz, emakumeek lotura bat erraz ezartzeko moduko istorioak, alegia. Emanaldiak eguneroko genero-bazterkeriari buruzkoak dira, eta aldaketa-istorioak adierazten dituzte, aldi berean gizarte-arau patriarkalen eraldaketaren adibideak emanez.\nEsperientzia honen berritasuna da emakume ordezkariekin egindako CREAren epe luzerako lan komunitario batean oinarritzen dela, eta teknologia erabiltzen duela tokiko sustapenerako bidetzat. Azken sei urtean, CREAk programa bat eraman du aurrera, emakume ordezkari hautetsien eta autolaguntza-taldeen gaitasuna garatzeko, beraien eskubideekin lotutakoaren arloan. Oraingo kanpainak horretan aurrera egin nahi du, sare horiek mobilizatuz, kontzientzia hartzeko eta kolektiboki konprometitzeko, entzute-taldeen bitartez. Halako taldeetan, emakumeek genero-indarkeriaren inguruan eztabaidatzen dute, zabaldutako istorioak tresnatzat erabiliz, genero-indarkeriari lotutako erronka eta aukerei aurre egiteko.\nProiektuaren liderrak kanpainaren ezagutza haien komunitatean bultzatzen (CREA).\nErabilitako teknologiaren funtzionamendua\nProiektuak telefono-zenbaki baten bitartez funtzionatzen du, IVRS softwarea (Interactive Voice Recording System) erabilita. Parte hartu nahi dutenek, kanpainaren telefonora deitu, eta “dei galdua” uzten dute. Kanpainak automatikoki deitzen die parte-hartzaileei, eta audio-emanaldietara konektatzen ditu.\nEmanaldiez gain, kanala funtzio interaktibo batzuekin esperimentatzen ari da, tartean iruzkinak eta galderak egiteko kanal bat dagoela, etorkizunean eduki pertsonalizatuago bat ekoitzi ahal izateko.\nIVRS sistemek dei-bolumen handiak goberna ditzakete, eta landa-inguruneetako baliabide gutxiko emakume eta gizonengana zuzen daiteke. Alfabetizazio-oztopoak gainditzeko ahalmena ere badu, estatu horretan alfabetizazioa nahikoa urria izanik, audioa erabiltzen baitu. Hala ere, telefono mugikorrak erabiltzeko aukera, generoaren arabera, inolako proportziorik gabe lerratzen da gizonen alde oraindik ere Indian. Traba hori gainditzeko, kanpaina emakume ordezkari hautetsiak engaiatu ditu, proiektua ezagutarazteko, kaleko kanpainak eginez eta lekuan bertan entzute-taldeak antolatuz, kanpaina honetan telefono mugikorra ongi erabil dezaten emakumeak prestatzen lagunduta.


Pascual Molongua, frontman errebelazioa – Sarean\nPascual Molongua, frontman errebelazioa\nBy Jabi Zabala | 2006/12/09\nLehengo egunean Txakurkalearen aurkezpena izan genuen Kafe Antzokian. 5×8 kolektiboak ideia sortu eta hainbat lagunek esku hartu dute proiektu multimediatiko honetan. Zazpikaleetako txakurren gaineko DVDa egin dute, bertan bizi diren edo ibiltzen diren hainbat txakurren ibilerak islatzen. Honi loturik, dokumentalaren irudiak lagunduz, soinu banda bitxia osatu dute bertoko hainbat artistaren kolaborazioekin eta haren CDa argitaratu du Gotzon Uribe lankideak. Besteak beste diskoan The Uski’s, Argi, TK Project, Atom Rhumba, The Cherry Boppers, Basin Street Cafe, Makala… Eta Pascual Molongua bera ere ageri da.\nEzagutzen ez dutenentzat (tira Bilbotik sarri ez dabiltzanentzat): Pascual Bidebarrietan edo Correon kantari jarri ohi den gizona dugu, oso ospetsua eta estimatua. Karaoke moduko musika baten gainean kantari aritzen aritzen da: Nino Bravo, Benito Lertxundi… Edozer. Ahots apala du, bera bezain beltza, irribarre zabala eta, tarteka, agur potxolaaa! batekin agurtzen du paseatzen dabilena edo txanponen bat botatzen diona.\nUrtero Baltsar erregeak Pascualen aurpegia eramaten du Bilboko kabalgatan. Gurean 30 urte daramatza Pascualek eta, behin entzun nionez, bera Ekuatore Gineatik etorri zelarik beltz familia bakarra zegoen Bilbon, Jones futbolariarena…\nDokumentala luzetxoa egin zitzaigun, zutunik ikusteko behintzat, baina ondo egon zen, huts nabarmen bi kenduta: gure Gasi, Barrenkaleko erregina eta Jazin, Txakurto tabernako txakurttoa ez ziren ageri… Baina proiekzioaren ostean zuzeneko emanaldia heldu zen.\nThe Cherry Boppers hasi ziren, zinez Maceo Parker estiloan; Argi & The Uski’s geroago, rock dantzagarria egiten; Basin Street Cafe swingeroak azkenik… Eta orduan haiekin igo zen Pascual oholtzara. Diskoan agertzen den Mannish Boy blues famatuaren bertsio basatia kantatu zuen, bere ahotsik urratuena ateraz. Benetako frontman moduan jardun zuen, natural, kalean egiten duen moduan.\nBuzzin in my head: Txuma, Rafa, Petti – Gaua eta kea (Hauxe)\n← AKELARREa euskal buztan luzean Google maps/earth-ekin bidaiatzen →


Luka Eziolaza: «Lagunek dioten bezala, pixkanaka ari naiz Goierrira gerturatzen»\n20 otsaila, 2012 Goierritarrak munduan 747\nBeti izan zuen Luka Eziolazak (Idiazabal, 1978) mundua ezagutzeko gogoa. 2002. urtean Eskoziara joan zen ingelera ikastera. Bost hilabete egin zituen. 2004ko urtarrilean berriro Erresuma Batura joan zen. Kontrol Automatiko eta Sistemen Ingenieritzan Ingeniari Doktorea da. 2009tik, Oviedon, Asturiasen bizi da.\nBigarren aldian zertara joan zinen Erresuma Batura?\nSheffieldgo unibertsitatean aukera izan nuen doktoradutza egiteko, eta hiru urterako lana ere banuen gutxienez. Hasieran oso denbora luzea zirudien arren, gogo handiarekin hartu nuen erronka pertsonala.\nZertan hasi zinen lanean?\nSheffielden hiru urte egin ondoren, Rolls-Royce enpresan lana aurkitu nuen, eta Nottinghamera mugitu nintzen. Bertan beste bi urte eman nituen eta doktoradutza bukatzeko aukera izan nuen. Erresuma Batuan urte askoan bizitzeko arriskua ikusi nuen eta bueltatzeko garaia zela iruditu zitzaidan. Ordurako neska lagunarekin bizi nintzen, asturiarra bera. 2009tik Oviedon bizi naiz.\nOviedon zertan zabiltza?\nBertako ikerketa zentro batean lanean. Ez naiz Goierrira bueltatu oraindik. Hala ere, nire lagunek dioten bezala, pixkanaka ari naiz gerturatzen.\nKontrol automatiko eta sistemen ingeniari doktorea zara. Nola laburbilduko zenuke zure lana?\nNire lana datuak informazio erabilgarri bilakatzea da. Adibidez, Rolls-Roycen, abioietako motorren bibrazio, tenperatura, presio eta era guztietako datuak bildu ostean, mantenimendurako informazioa aurkitzen saiatzen ginen. Ea zein diren motorren arazo nagusiak, ea arazo horiek aurreikusi daitezken, ea zein datuk ematen duten informazio hori… Datu analisia edo meatzaritza (inglesezko Data Mining), inteligentzia artifizialaren arlo bat besterik ez da. Teoria eta teknika ugari daude datu baseak diotena ulertzen laguntzeko. Oraingo nire lana, horietako zenbait teknika hobetzen saiatzea eta egoera errealetan aplikatzean datza.\n« Soldadutza hasi aurreko bazkaria\nBaserri-dorrea berrituta »


Zuntz optikoaren tenperatura neurtzearen funtzio nagusia - Berriak - Box Optronics\nZuntz optikoaren tenperatura neurtzeko funtzio nagusia\nZuntz optikoaren tenperatura neurtzeko teknologia azken urteotan bakarrik garatu den teknologia berria da eta pixkanaka ezaugarri bikainak agerian utzi ditu. Baina beste teknologia berri batzuk bezala, zuntz optikoaren tenperatura neurtzeko teknologia ez da panazea. Ez da erabiltzen metodo tradizionalak ordezkatzeko, tenperatura neurtzeko metodo tradizionalak osatzeko eta hobetzeko baizik. Bere indarguneei joko osoa emanez, tenperatura neurtzeko irtenbide berriak eta aplikazio teknikoak sor daitezke, jarraian azaltzen den moduan:\nTenperatura neurtzea eremu elektromagnetiko sendoaren azpian. Maiztasun handiko eta mikrouhin labea berotzeko metodoek arreta piztu dute eta pixkanaka eremu hauetara hedatzen ari dira: metalen maiztasun handiko urtzea, soldadura eta iraungitzea, kautxuaren bulkanizazioa, egurra eta oihalak lehortzea, farmazia, produktu kimikoak eta baita etxeko sukaldaritza ere. Zuntz optikoaren tenperatura neurtzeko teknologiak erabateko abantailak ditu eremu horietan, ez baitu ez zati eroaleak eragindako beroketa osagarririk, ez eremu elektromagnetikoen interferentziarik.\nTentsio altuko aparatu elektrikoen tenperatura neurtzea. Aplikazio tipikoena goi tentsioko transformadoreen puntu beroak bihurtzen dituzten tenperatura neurtzea da. Britainia Handiko Energia Elektrikoaren Ikerketa Zentroa 1970eko hamarkadaren erdialdetik aztertzen ari da gai hau, hasieran akatsen diagnostikoa eta iragarpena egiteko, eta geroago ordenagailuen energia kudeatzeko aplikazioetarako. Gainkarga seguruaren funtzionamendura aldatu zen, sistema energia banaketa onenean izateko. egoera. Beste aplikazio mota bat goi tentsioko hainbat gailu da, hala nola sorgailuak, goi tentsioko etengailuak, gainkarga babesteko gailuak, eta baita aireko linea elektrikoak eta lurpeko kableak ere.\nMaterial sukoien eta leherkorren ekoizpen-prozesua eta ekipoen tenperatura neurtzea. Zuntz optikoaren sentsorea suteen aurkako eta leherketen aurkako gailua da funtsean. Ez du leherketen aurkako neurririk behar eta oso segurua eta fidagarria da. Sentsore elektrikoekin alderatuta, kostuak murriztu eta sentsibilitatea handitu dezake. Adibidez, planta kimiko handi baten erreakzio-tangak tenperatura altuan eta presio altuan funtzionatzen du. Erreakzio-tangaren gainazaleko tenperaturaren ezaugarriak denbora errealean kontrolatzeak funtzionamendu zuzena ziurtatu dezake. Zuntz optikoa erreakzio-deposituaren gainazalean kokatzen da tenperatura hautemateko sareta batean, puntu beroak kontrolatu ahal izateko. Istripuak modu eraginkorrean ekidin.\nTenperatura altuko medioaren tenperatura neurtzea. Metalurgian, tenperatura 1300 ° C edo 1700 ° C baino handiagoa denean edo tenperatura altua ez denean baina erabilera baldintzak txarrak direnean, oraindik tenperatura neurtzeko arazo ugari daude. Eman zuntz optikoaren tenperatura neurtzeko teknologiaren abantailak, eta horietako batzuk konponduko direla espero da. Adibidez, altzairu urtua, burdin urtua eta hari lotutako ekipoen tenperatura neurtzeko etengabea, labe garaiaren gorputzaren tenperatura banaketa, etab., Lotutako ikerketak egiten ari dira etxean eta atzerrian.\nZubiaren segurtasun ikuskapena. Etxeko zubiaren segurtasuna ikuskatzeko proiektuan, zuntz sareten sentsoreak erabiltzen dira zubiaren estresa, tentsioa eta tenperatura aldaketak hainbat baldintzetan detektatzeko. Zuntzezko sarearen 8 tentsio-sentsoreak eta zuntzezko sarearen 4 tenperatura-sentsoreak zubiaren hautatutako muturrean daude antolatuta, eta horietatik 8 zuntz-saretako tentsio-sentsoreak serie batean konektatzen dira kanal 1 eratzeko eta 4 tenperatura-sentsore seriean konektatzen dira kanal 1 eratzeko. , eta, ondoren, zuntz optikoaren bidez transmititu Joan zubia kudeatzeko bulegora zubiaren kudeaketa zentralizatua gauzatzeko. Proben emaitzak ikusita, zuntz sarearen sentsoreak lortutako proben datuak bat datoz espero diren emaitzekin.\nAltzairu urtuaren galdaketa ikuskatzea. Altzairu urtua oxidatu ez dadin eta errodagailu jarraituaren galdaketan kalitatea hobetzeko asmoz, altzairu urtua zulatik zulora airetik erabat isolatuta dagoen egoerara iritsiko dela espero da. Baina, egia esan, zorroaren galdaketa amaitutakoan, operadoreak ikusmenez juzgatzen du zepa atera den ala ez, eta, beraz, estankotasun-egoera hautsi egiten da zorroa galdatu baino 5 eta 10 minutu lehenago. Zepa ihesaren kalitatea hondatzea eta okerreko epaiketa saihesteko asmoz, zuntz optikozko zepa ihesak hautemateko gailua garatu zen.\nSare lokala eta plastikozko zuntz optikoko euskarriak


ALTZARIAK EROTU ZIRENEKOA\nOndoko pasartea Mendekoste-igandeko lehen orduetan gertatu zen. Goiz hartan, Hall senar-emazteak ohetik jaiki eta isil-isilik sotora jaitsi ziren, Millie egunpasa bidali aurretik. Bien arteko kontua zen sotoan egiteko zutena; beren garagardoaren astuntasun espezifikoarekin zuen zerikusia. Sotoan sartu bezain laster, arkasats botila logelan ahaztu zitzaiola konturatu zen Hall andrea. Eta egiteko hartan andrea baitzen iaio eta jakitunena, Hall jauna igo zen, zintzo-zintzo, botilaren bila.\nTranpalera iritsi zenean harritu egin zen ezezagunaren gelako atea erdi irekita zegoela ikustean. Baina bere gelaraino jarraitu zuen. Emazteak agindutako tokian aurkitu zuen botila.\nBotila hartuta behera zihoala ordea, sarrera-ateko kisketak ere irekita zeudela ohartu zen, atea maratilaz bakarrik zegoela itxita. Halako buru-argialdi batean, gora-behera hura ezezagunaren atekoarekin eta Teddy Henfreyren teoriekin lotu zuen. Hallek ondo gogoan zuen nola aurreko gauean berak kandela eutsi zuen Hall andreak kisketak ixten zituen bitartean; hartaz jabetuta, gelditu egin zen, ahozabalik. Eta botila artean eskuan zeramala, zurubian gora igo zen atzera. Ezezagunaren atea jo zuen. Inork ez zion erantzun. Berriro jo, atea bultzatu eta barrura sartu zen.\nBerak espero bezala zegoen dena. Ohea eta gela hutsik. Baina harrigarriena zen —bera bezalako adimen-labur batentzat ere harrigarria eserlekuan eta ohearen hanketan zeudela bezeroaren arropak, hari ikusi zizkioten arropa bakarrak, eta bendak. Hegal zabaleko kapelua ere han zen, ohe-adar batean iaiotasun handiz jarrita.\nHallek, gelan zegoela, emaztearen ahotsa entzun zuen soto barrenetik. Silabak janez eta azken hitzei galdera doinu garaia emanez ari zitzaion, Sussex mendebaldeko nekazariek ezinegona adierazteko erabiltzen duten doinuan alegia:\n— George! Ze demontre, ez dakizu zein esaten dizudan ala?\nHori entzunda, Hall atzera jiratu eta korrika joan zen emaztearengana.\n— Janny —esan zion sotoko zurubiko eskudeletik egia da Henfreyk esaten duena. Ez dago bere gelan, ez dago! Eta sarrera-ateko kixketak irikita daude.\nHasieran Hall andreak ez zuen tutik ulertu, baina senarrak zer zioen konturatu zenean, gela hutsa bere begiez ikustera joatea erabaki zuen. Hall aurretik abiatu zen, artean botila eskuetan zuela.\n— Bera ez dago —esan zuen baina arropak bai. Zer demontre dabil hori arropak hemen lagata? Bai gauza xelebrea!\nGeroago jakin zenez, sotoko zurubian gora zihoazela sarrerako atea zabaldu eta itxi zela uste izan zuten biek; baina atea itxita zegoela, han inor ez zebilela ikusi zuten biek, eta ez zioten elkarri ezer esan. Hall andreak aurrea hartu zion pasiloan senarrari, eta haren aurretik igo zen. Zurubian zeudenean norbaitek doministiku egin zuen. Hallek, emaztea baino sei bat maila beherago zegoenez, emaztearen doministikua entzun zuela pentsatu zuen. Andreari, berriz, senarraren aurretik zihoanez, Hallek doministiku egin zuela iruditu zitzaion. Atea parez pare zabaldu eta han gelditu zen Hall andrea gela aztertzen.\n— Hau da hau! —esan zuen.\nHasperen bat entzun zuen, edo hala iruditu zitzaion behintzat; burua atzera jiratu zuenean harrituta gelditu zen, Hall handik bi metrora baitzegoen, zurubi buruan. Baina berehala hurbildu zitzaion. Andreak, aurrerantz makurtuta, eskua burukoaren gainean jarri zuen, eta jantzien azpian gero.\n— Hotzak —esan zuen Ordu bete edo gehiago da jeiki dela.\nHorretan, oso gauza harrigarria gertatu zen: ohe-jantziak mugitzen hasi, mendixka moduko bat eratu eta ohearen hanka azpira erori ziren. Esku batek erditik oratu eta bazter batera jaurti balitu bezala egin zuten. Ezezagunaren kapeluak ohe-adarretik jauzi egin, airean zilipurdi biribil handi bat egin eta Hall andrea aurpegian jo zuen. Belakiak ere konketatik jauzi egin zuen, kapelua bezain bizkor; eta eserlekuak, berriz, galtzak eta jaka alde batera bota, ezezagunarenaren tankerako algara lehor bat egin, bere lau hankez Hall andrea apuntatu eta, punteria zorrozturik edo, andrearen gainera jauzi egin zuen. Ostalaria, oihu egin, eta atzera jiratu zen, baina eserlekuaren hankek bizkarrean jo zuten, poliki baina tinko, eta gelatik bidali zituen andrea eta Hall. Atea kolpe batez itxi eta giltzatu zen. Eserlekuak eta oheak garaipen-dantza moduko bat egin zuten; gero isiltasuna egin zen.\nHall andrea konortea erdi galduta gelditu zen senarraren besoetan, zurubiko tranpalean. Eginahalak eginda, azkenean, Hall jaunak eta Milliek —nagusiaren deiadarrekin esnatu baitzen lortu zuten andrea lehenengo solairura jaistea, horrelako ezbeharretan erabili ohi zituzten erremedioak har zitzan.\n— Ixpirituak, to! —esan zuen Hall andreak Ziur nago ixpirituak direla. Haien gaineko makinatxo bat gauza letuak ditut periodikoetan eta. Mahaiak eta aulkiak saltoka eta dantzari!\n— Hartzazu beste tragoxka bat, Janny —esan zion Hallek Honek piztuko zaitu eta.\n— Ez laga sartzen! —esan zuen Hall andreak Ez dadila gehiago sartu! Banengoen, ba, ni... Jakina. Antiojoen atzean izkutatzen dituen begi horiekin eta buru bendatu horrekin, eta igandetan mezetara joan gabe! Eta hainbeste botila! Inork behar al du, ba, horrenbeste botila! Altzariak sorgindu dizkit... Nire altzari xahar kuttunak! Hara, aulki horretantxe esertzen zen ama ni txikia nintzenean. Eta ez zait, ba, oldartu orain...! Begira, pentsatze hutsarekin...\n— Hartzazu pixka bat gehiago, Janny —esan zion Hallek Nerbioak dantzan dituzu.\nEta Millie pareko espaloira bidali zuten, goizeko bostetako eguzki urre kolorearen argitan, Sandy Wadgers errementaria esnatzera.\nHallek goraintziak bidali eta etxeko altzariei zerbait gertatzen zitzaiela adierazi zion. Ea ostatura etorriko zen. Wadgers jauna jakituria handiko gizona zen, baliabide askokoa. Goitik behera aztertu zuen kasua.\n— Sorginkeriaren bat edo izango dela egingo nuke —iritzi zion Sandy Wadgersek Ferrak behar izaten dira horrelako jendilajetik babesteko.\nOso kezkatuta iritsi zen ostatura. Goiko gelara eraman nahi izan zuten berehala, baina, antza zenez, hark ez zuen presa handirik. Nahiago izan zuen gertatutakoaren kontakizuna pasiloan bertan entzun. Horretan, Huxterren laguntzailea agertu eta tabako-dendako pertsianak igotzen hasi zen. Hari ere deitu zioten, eztabaidan parte har zezan. Eta, jakina, handik gutxira Huxter jauna bera agertu zen. Anglosaxoniarrek gobernu parlamentariorako duten dohaina erakutsi zuten; hitz asko, baina erabaki sendorik ez.\n— Lehen-lehenik entzun ditzagun xehetasunak —esan zuen Sandy Wadgers jaunak Ikus dezagun ondo egingo dugun itxita dagoen ate bat indarrez irekitzen. Izan ere, indarrez ireki gabe dagoen atea beti ireki daiteke indarrez; baina behin indarrez irekitako atea ezin daiteke gehiago indarrez ireki.\nHorretan ari zirela goiko gelako atea ireki zen, berez ireki ere; txunditurik harantz begiratu zutenean ezezaguna ikusi zuten, zurubian behera zetorrela; inoiz baino estaliago zegoen eta beira urdinezko begi handi haien begiradak inoiz baino gaiztoagoa ematen zuen. Zurrun eta oso poliki jaitsi zen, aurrera begira denbora guztian; pasilo guztia igaro ondoren gelditu egin zen.\n— Begira horra! —esan zien.\nHaren eskularruaren hatzak agindutako tokira begiratu zuten denek; arkasats botila bat ikusi zuten sotoko atearen ondoan. Bitartean ezezaguna egongelan sartu, atea amorru biziz itxi, azkar eta indarrez, eta ahoa bete hortz utzi zituen guztiak.\nAtearen danbatekoaren azken oihartzunak isildu ez ziren arte inork ez zuen ezer esan. Elkarri begira geratu ziren.\n— Hara bestea! Horixe bakarrik behar genuen! —esan zuen Wadgers jaunak, baina ez zien konponbiderik eman.\n— Nik, joan, eta kontuak eskatuko nizkioke —esan zion Wadgersek Halli Eman dezala aurpegia.\nEtxekoandrearen senarrak denbora apur bat behar izan zuen proposamen hura egokia zen ala ez erabakitzeko. Azkenean, hatz-kozkorrez atea jo, ireki, eta esan zuen:\n— Zoaz pikutara! —erantzun zion ezezagunak ahots ikaragarri batez Eta itxi atea irtetean.\nHorrela amaitu zen elkarrizketa labur hura.


Oier Albiztur eta Aitor Beramendi: "Nafarroa Oinez festa irudikatu nahi genuen" - Altsasu - Guaixe.eus\nOier Albiztur eta Aitor Beramendi: "Nafarroa Oinez festa irudikatu nahi genuen"\nErkuden Ruiz Barroso 2018-06-08 08:38\nOier Albiztur eta Aitor Beramendi Nafarroa Oinezko BIZI kantaren bideokliparen egileak dira. Lan talde baten parte izan dira, baina grabazioaren pisua hartu dute. Hainbat baliabide teknikoekin batera, drone bat erabili zuten aireko planoak hartzeko\n1. Kameralari, zuzendari, ekoizle, errealizadore, editore eta abarren lanak egin dituzue. Zergatik zuek?\nNafarroa Oinezeko antolakuntzarako hainbat talde sortu dira. Komunikazioaren taldearen barruan bideoklipa egiteko taldea sortu zen, eta guri esan ziguten. Taldea guk eta beste hiru pertsonak osatzen dugu. Grabazioak egiten gu aritu gara, baina lan taldean gehiago geunden. Kamerarekin aritu ginen ekipoak eta bideoak egiteko geneuzkalako. Zuzendari eta editore lanak egin ditugu, baina ekoizpenean jende asko egon da: Manu, Beñat, Jone eta Asier.\n2. Gidoia zuek sortu zenuten?\nGidoia egiteko zoramena izan zen. Bideoklipa egin behar genuela jakin genuenean pentsatu genuen nola bideratuko genuen gaia abestia entzun gabe. Ideia batzuk bagenituen, baina gero kanta entzun genuen eta zerbait aldatu behar izan genuen. Kanta metaforaz osatzen da eta hori irudikatzea oso zaila da; gainera, oso azkarra da eta ezin da ongi irudikatu planoak oso azakarrak direlako. Gero esan ziguten dantza bat zegoela eta agertu behar zela hori ere. Baldintza batzuk zeuden eta horren gainean lan egin behar genuen. Hiru ideia prestatu genituen, hiru ideia horiek batzorde iraunkorretik pasa behar ziren eta bat aukeratu zuten. Azkenean ez zen guztiz gure erabakia. Ideia nagusia zen mota askotako jendea ateratzea, izan ere, aurtengo Nafarroa Oinezek inklusibitatearekin bat egiten du. Beraz, hori iruikatu behar genuen, eta oso zaila da hori irudikatzea erakusleiho bat iruditu gabe. Zaila da. Buelta asko eman genituen. Ez dakit lortu dugun.\n3. Zertan inspiratu zarete?\nKantan. Abestia entzun genuenean alaia zela pentsatu genuen eta dantza etorri zitzaigun burura. Nafarroa Oinezen ere pentsatu genuen, eta Oinez festa bat denez festa bat irudikatu behar genuela pentsatu genuen. Hori egiten saiatu gara. Nafarroa Oinezko gune bat irudikatzen. Baina oso zaila da irudikatzeko. Nafarroa Oinez bakarra da eta sortzen den giroa irudikatzea oso zaila da. Normalean Nafarroa Oinezko bideoetan haur asko ikusten dira. Baina festan haurrak ez ezik haien gurasoak egoten dira, gazteak, helduak... Jende guztiarendako dela adierazi nahi du.\n4. Erronka bat izan da.\nNafarroa Oinez antolatzea erronka bat da. Gainera, eguraldia txarra ere arazo larria izan da. Lehendabidizko plangintza bi asteburutan grabatzea zen, eta, azkenean, astuburu bakarra izan dugu grabatzeko. Beraz, ediziorako txarra izan da. Edizioa egiterakoan ikusi dugu gauzak falta zirela. Baina erlojuaren kontrakoa izan da. Data baterako egina egon behar zen eta iritsi behar ginen bai ala bai. Oso gogorra izan da, batez ere edizioa egiterakoan ikusi genuelako gauzak falta zirela. Aurretik stroyboardak eginak genituen, baina eguraldiak izorratu zigun eta lehenengo asteburuan euri egin zuenez kameo eta jende askok hurrengo asteburua ezin zuen. Orduan, dena pixka bat kili-kolo geratu da.\n5. Aireko planoak ikusten dira. Nola lortu dituzue?\nGrabazioa egiteko Canon DSL bat, Go Pro 5 gb, steadycam bat eta dron dj phantom bat erabili genuen. Dronak plano desberdinak hartzen ditu eta jendea zegoela ikusten da. Berrehun bat pertsona inguru zegoen eta kopuru hori irudikatzeko aireko planoak erabiltzen ditugu. Polita gelditzen da.\n6. Zer egin behar da drona erabiltzeko?\nDronaren legea oso berezia da. Dronarekin irudiekin dirua irabazten baduzu baimenak behar dituzu, hau da, horrekin etekinak ateratzen badituzu, baimenak behar dituzu eta guztia eguneratua izan behar duzu. Baina kasu honetan guk ez dugu dirua irabazi eta jende guztiarendako bideo bat da. Lan kolektiboa da. Beraz, arazorik ez.\n7. Zuen lehenengo bideoklipa da?\nBiok batera Altsasuko Gure Esku Dagoren bideoa egin genuen eta Oierrek, besteak beste, Los del Rayo taldearen bideoklipak egin ditu.\n8. Bideoklipean berrehun bat pertsonak parte hartu zuten. Nola moldatu zineten hainbeste jenderekin grabatzeko?\nZaila da jakitea zenbat jende behar duzun. Horrelako zerbait egiteko gutxienez bostehun bat behar genuen, eta ikusten da jende gutxi dagoela. Eskatu genuen ahalik eta jende gehien egotea. Gero etortzen dira kexatzen ez direlako ateratzen, baina jende asko ez da ateratzen. 3 minutu dira eta plano oso azkarrak, ezinezkoa da. Musika jartzen genuen eta jendea naturaltasunez aritzea eskatzen genuen. Ez zen zineman bezala plano bat prestatu behar duzula eta jendeari hemen edo han jartzeko eskatu behar diozula. Hemen grabatzen genuen eta gutxi gora behera nahi genuen hartzen genuen. Bestela errepikatzen hasten bazara jendea aspertzen da. Bideko planoak zailagoak izan dira. Ez genekien zenbat jende behar zen ongi irudikatzeko.\n9. Zenbat metraje grabatu zenuten?\nKamerarekin, dronarekin eta go proarekin guztira 50 minutu inguru grabatu genituen 3 minutuko bideoa egiteko. Baina plano onak direnak gutxi daude. Piska bat nahasia izan zen. Gainera, intro bat grabatu genuen baina azken momentuan intro hori ez genuen sartu ez zuelako funtzionatzen. Batzuetan aldaketak momentua izan ziren, eta esaten duzu: eta orain zer egiten dut? Momentuan hartu behar duzu erabakia eta egiten duzu. Adibidez, dantzaren planoak hala nola gelditu dira. Baina gauza bat grabatzen ari zarenean ez zara konturatzen eskuineko pertsona egiten ari denaz. Guztia oso erritmo azkarrean doa.\n10. Zenbat denboran editatu duzue?\nProiektua otsailean hasi genuen eta maiatzaren 19 eta 20ko asteburuan izan zen grabaketa. Aste eta erdian egin du Oierrek. Gainera, lanaldi etena dut, hortaz, bazkaltzera joaten nintzenean pixka bat egiten nuen eta gero arratsaldean eta gauean. Horrela ibili naiz. Normalean muntaketa bat egiten duzunean hiru eguneko tartea hartzen duzu burua lasaitzeko, duzuna ikusteko... baina ezinezkoa izan da. Ezin izan dugu.\n11. Jendeak zer esan du?\nEkainaren 1ean aurkeztu zen bideoa, aurreko ostiralean, eta egun berean berri txarrak jaso genituen Altsasun, eta bideoaren aurkezpena difuminatuta gelditu zen. Normala da. Baina ikusi duen jendeak oso ongi dagoela esaten du. Gu ez gara gustura gelditu, ez gara objektiboak, baina ondo. Hobeto egin daitekeela badakigulako.


Víctor Alexandre - 'Bai' esaten du beti amore emaileak\nInici Euskara 'Bai' esaten du beti amore emaileak\nHorregatik eragiten du barre algara hiru alderdi amore emaileak -PSC, ICV eta CiU- negoziazioaz mintzatzeak Espainiako Gobernuarekiko elkarrizketei dagokienez. Negoziazioa? Zer-negoziatu ote dute, kontuan hartuta Espainian buru den alderdi hori bera dagoela Katalunian ere agintean, Zapateroren aginduetara dagoela, eta horren betebehar bakarra Espainiak printzerrian dituen interesak babestea dela? Nolako negoziazioa izan ote da, dakigun bezala ICV PSCren aginduetara badago, Zapaterorenetara alegia, eta horren zeregin bakarra bi horiek ezkerretik zilegitzea bada? Eta CiUri dagokionez, zer-nolako negoziazio mota espero zitekeen 23 urtean Gonzalezen eta Aznarren aliatu otzan izandakoarengandik? Tarradellasen ispilu da CiU: botere gogo neurrigabea eta Kataluniaren etorkizunarekiko mespretxua ditu.\nMas-Zapatero ituna ere bide horretatik doa. Esquerra gobernutik botatzea, Pasqual Maragall erretiratzea eta PSCren hautagai ahul bat aurkeztea ditu horrek helburu. Hortik aurrera, Artur Masentzat izango litzateke presidentzia, sparring sozialistarentzat kontseilaritza nagusia, eta Pujolek egindako lan handia egiten saiatuko lirateke biak berriz: Katalunia beste 25 urtean anestesiatzea. Beraz, Maragallen ordez Masek betetzen ditu orain Zapateroren aginduak. Horri dagokio katalanei estatutu zentzugabe hori milurteko gauzarik zoragarriena dela sinetsaraztea. Horri esker, zergak ebatsiko dizkigute, katalanari ez dizkiote eskubide guztiak aitortuko Europako Batasunean, ez dugu gaitasunik edukiko baliabide eta azpiegitura propioak kudeatzeko, erakunde eta botere judizialaren inguruko eskumenak murriztuko dizkigute, eta autodeterminazio eskubidea ukatuko. Hori guztia onartu beharko dute katalanek, 2030. urtera arte gutxienez, estatutua onartuz gero; hau da, prestidigitazio ariketa, iruzurra, Katalunian azken urteotan izan den iruzurrik lotsagarriena.\nIruzur hori politikan inoiz ikusi duen gauzarik lotsagarrienetakoa da. Kataluniako gaur egungo botere faktikoak -edo familiak esan behar da?- frankismoko Katalunia hartakoak berak direlako da hori horrela. Izututa daude, independentismoa gazteen artean gero eta indar handiagoa hartzen ari delako. Horren urduri daudenez, akatsa ere egin dute: beren bai horren funtsik eza erakutsi dute Esquerraren ezetza kriminalizatuta. Beraz, hori babesteko argudiorik ez dutenez, izua sortu behar izan dute. «Ez al zara arraro samar sentituko PPk bezala botatuta?», galdetu zidan agintari sozialista batek, horrekin beldurrarazi egingo ninduela pentsatuz. «Ez, inolaz ere ez, baina nik bezala botatuta, PP arraro sentituko ez ote den galdetzen diot neure buruari», erantzun nion.\nEgia esan, barrez lehertzekoa litzateke, auzitan dagoena hain larria ez balitz. Ibilbide intelektual hori kontuan hartuta, ez da harritzekoa negoziatzaile katalanak Espainiatik esku hutsik itzuli izana. Alderantziz dira gauzak: subiranotasunaren aldekoen ez hori ez da nahastu behar espainolisten beste ez horrekin. Izan ere, azken hori, PPrena, estatutuaren aldekoen aliatu ezkutukoa da. Iruzurra besterik ez dena aurrerapen gisa aurkeztea da estatutua Zapatero ahultzeko baztertzearen helburua. Horixe baita amore emaileen egitasmo handia: iruzurra. Lehen esan dugun bezala, bai esaten du beti amore emaileak, nahiz eta bai hori bere buruaren kontrakoa izan eta horrek gainbehera ekarri. Iraultzaile baino gehiago, mendeko izan nahi izaten du amore emaileak, baina inor horretaz kontura ez dadin, ahalik eta amore emaile gehien eraman behar ditu bere esparrura. Horrela, zenbat eta gehiago izan, orduan eta arruntagoa dirudi amore emateak.\nHorregatik guztiagatik, hauxe jakin behar du Kataluniako gizarteak: aldaketaren itxurakeria baino ez dela ekainaren 18an bozkatuko duten estatutua, ez dela ezertxo ere aldatuko. Beraz, duintasun kontua da estatutuaren aurka bozkatzea.\nBerria , 1/6/2006 (euskara)\nNabarralde , 2/6/2006 (gaztelania)\nRacó Català , 4/6/2006 (katalana)\nIzaroNews , 5/6/2006 (gaztelania)\nDiari de Sant Cugat , 15/6/2006 (katalana)


MATERIAL VOICES 2: GUADALUPE ECHEVARRÍA & TOMAS MATAUKO eta M. BENITO-PÍRIZ - Bulegoa z/b\nMATERIAL VOICES 2: GUADALUPE ECHEVARRÍA & TOMAS MATAUKO eta M. BENITO-PÍRIZ\nElles aveyronnent: Marion Albert, Tomas Matauko eta Anne-Sophie Milon. Argazkia: Léa Saint-Bonnet.\nGuadalupe Echevarría eta Tomas Mataukoren arteko elkarrizketa Urriaren 8rako zegoen programatuta. Beste abisu bat eman arte atzeratu da.\nGuadalupe Echevarría eta Tomas Mataukoren arteko elkarrizketa eta M. Benito Pírizen instalazioaren aurkezpena Material Voices: erakusketak egiteko lanaren genealogia feministak programaren bigarren saioaren parte dira. 2021etik 2022ra bitartean garatzen den programa hau Bulegoa z/b-n egindako topaketa batzuek eratzen dute. Horietako bakoitzean, bi gonbidatuk erakusketa zehatz bati buruz hitz egiten dute, eta hirugarren batek testuinguru desberdin batetik datorren obra bat aurkezten du.\nMaterial Voices programaren helburua emakumeek hirurogeiko hamarkadatik gaur arte egindako praktika kuratorialari buruz ikerketa bat garatzea da. Elkarrizketa erabiltzen du ikertzeko tresna gisa, eta ahotsen, erakusketen eta artelanen materialtasunaren potentziala aztertzen du, baita haien artean diren gurutzaketena ere.\nM. Benito Pírizen Hype bisitatzeko ordutegia: Urriak 15, 16, 22 eta 23, 16:30etik 20:00etara.\nThe Most Dramatic Panda EVER. M. Benito Pírizen errezitala erakusketaren amaieran: Urriak 28, 20:00\nMATERIAL VOICES 2: GUADALUPE ECHEVARRÍA eta TOMAS MATAUKO\nDuela hilabete batzuk, Guadalupe Echevarríari gonbit egin genion Material Voices programaren bigarren saio honetan parte hartzeko. Echevarríak artearen munduko hainbat arlotan egin du bere ibilbidea 1980ko hamarkadaz geroztik. Bere istorioa entzun nahi genuen, hirugarren pertsona batekin izandako elkarrizketa baten bidez. Elkarrizketa Tomas semearekin egitea proposatu zigun, bera ondo ezagutzen duelako eta bizipenak batera izan dituztelako. Tomas artista eta Lunik taldeko kidea da. Hasieran elkartu ginenetik, konturatu ginen ez zela lan erraza izango –bi ahots, bi jarrera aurrez aurrekoak zenbait gaitan, zenbait deserosotasun, hurbiltasun gehiegizkoa–. Halaber, hautematen genuen “genealogia feministaren” nozioaz hausnartzen duen esparru baten barruan planteatzen den elkarrizketa honek duen potentziala: Echevarríaren ibilbidean ezinbestez gurutzatu dira arlo bitala eta profesionala eta berarentzat bigarren olatu feministarekin elkartzea mugarri nagusia izan da subjektu gisa eratzeko orduan.\nHype Bulegoa z/b-rako sortutako gailu bat da, erakusketa moduan funtzionatzen du, eta erakusketa ixteko egunean aktibatuko da, The Most Dramatic Panda EVER izenburua duen ahozko interbentzio batekin. Olana batzuk, eta, haietan, “Gorputz hori banu, ez genuke hainbeste eztabaidatuko” testua, nire laneko alde queer-enari dagokiona.\nInterbentzioa zuzeneko errezitaldi bat da autotunearekin, eta soinu berri bat bilatzen du ahozko poesiarako. Poesia-errezitaldiaren tradizio koadrikulatuarekin hausten du, proposamen erakargarriago bat sortzeko, asperdura hutsez errezitaldi eta irakurketekiko interesa galdu zuen belaunaldiarentzat. Antsietate- eta depresio-sentimenduak aurkezten dira, sentimendu horiek sarri ikusten baititut nire lagunen artean, telebistan, entzuten dudan musikan, batez ere nire belaunaldiko jendearengan eta, gehienbat, Interneten. Eragin handiagoa dute nigan reality showek poetek baino. Objektu elektronikoak fetitxizatzen dira, nork bere burua suntsitzeko joera dago eta norberaren porrotari iseka egiten zaio. Dena autotuneak ematen duen nostalgia eta tristura tonuarekin, nik nire belaunaldiaren soinu gisa hartzen baitut. Autotunea sentitzeko modu bat da jada.\nM. Benito Píriz (1992, Zaldibar) Arte Ederretako gradua du UPV/EHUn (2014) eta Arte Ikerketa eta Sorkuntzako masterra (2015) unibertsitate berean. Hainbat diziplinarekin lan egiten du, hala nola eskulturarekin, bideoarekin, audioarekin eta idazketarekin. 2019ko Getxoarteko lehen saria jaso du, Ertibil Erakusketa Ibiltarian hiru aldiz parte hartu du, Soplo: arnasketa saiakerak aukeraketan (2021) ere bai, Errioxako Arte Gaztearen Erakusketan (2017) hirugarren saria lortu du, eta Harriak programako (Eremuak) Xena (2021) erakusketan parte hartu du. Bilbaoarte Fundazioaren (2017), Bizkaiko Foru Aldundiaren eta Azkuna Zentroaren Babestu programako (2021) bekak jaso ditu, eta laster bere lehen liburua argitaratuko du. The Most Dramatic Panda EVER poema-liburua errezitatu du Azkuna Zentroan, Horcasitas Jauregian (Balmaseda) eta Madrilgo Mataderon.\nGuadalupe Echevarríak (1948, Bilbo) arte garaikidearen hainbat arlotan garatu du bere ibilbide profesionala. Instituzioaren mugen barruan lan egin du beti, haren mugak aztertuz eta aukera- eta topaketa-gune gisa hartuz. Berak leku batetik egin du eta autodidakta gisa definitzen du bere burua, eta horri esker bere metodologia asmatu ahal izan du. Bere ibilbideko mugarrien artean, honako hauek nabarmendu daitezke: Bordeleko Arte Ederren Eskolako zuzendaria (Ecole d’enseignement supérieur d’art de Bordeaux) 1991 eta 2013 artean, Donostiako Bideo Jaialdiko zuzendaria (1982-1984) eta Vitoria-Gasteizko Bideo Musikalaren Jaialdiko (1985) zuzendaria eta erakusketen komisarioa Erakusketen Zentro Nazionalean, Velázquez jauregian, Kristalezko jauregian, Madril (1985-1986) –bertan, John Baldessari, Dan Graham, Antoni Muntadas eta Marcel Odenbach erakusketak komisariatu zituen–. 1979 eta 1980 artean, ERE aldizkarian kolaboratu zuen. La jeune bâtarde et la modernité: Goya et La Laitière de Bordeaux (2008) lanaren egilea da. 2012an, Frantziako Estatuko Merituaren Ordena Nazionala jaso zuen. Duela gutxi, Antoni Muntadasen La ciudad vacía (2021) komisariatu du Bilboko Arte Ederren Museoan.\nTomas Matauko diziplina anitzeko artista eta Lunik kolektiboaren sortzaileetako bat da. Bere lan artistikoa espezieen arteko mekanismo sozialak behatzea eta ikertzea da, forma sozial horiek forma bisualak sortzeko duten gaitasuna ezagutuz. Prozesu konposizionisten bidez, espezieen arteko harreman diplomatikoak bultzatzea du helburu, bizikidetasunaren sentsibilitate berri bat sortzeko.\nDiplomaduna da École Nationale Supérieure d’Arts de Paris-Cergy-n (ENSAPC), Bruselako Institut National Supérieur des Arts du Spectacle-n (INSAS) eta Parisko Expérimentations en Arts et Politiques (SciencesPo) masterduna. Matauko lankidetzan aritu da, besteak beste, Mécanismes pour une entente (“Akordiorako mekanismoak”, 2012-2014), L’École qui marche (“eskola ibiltaria”, 2015-2018) eta Elles aveyronnent (2020-orain) ikerketa- eta esperimentazio-proiektuak sortzen, eta horietatik erakusketa, ekitaldi eta argitalpen ugari sortu da. Besteak beste, arte- eta zientzia-aldizkarietan ere argitaratu ditu saiakerak.


Gipuzkoako Garraioaren Lurralde Agintaritzak (GGLA) jakinari duenez, apirilaren 1etik aurrera MUGI sistemako tarifa berriak sartuko dira indarrean, eta tarifa berriekin batera, beherapen eta hobari berriak aplikatuko dira. Bestalde, egun berean, RENFE aldiriak zerbitzua MUGI sistemaren baitan txertatuko da.\nHala ere, aldaketen onuradun nagusiak bidaia gehien egiten dituzten gazteak izango dira, zalantzarik gabe. Txartela kargatzen duten aldiro, egindako kargaren % 25 gehituko zaie txartelera; hau da, 10 euroko karga egiten duten bakoitzean, 2’5 € oparituko zaizkie. Gainera, hileko 51. bidaiatik aurrera (3. jauzia), doan bidaiatuko dute MUGI sistemaren baitan dagoen Gipuzkoako garraio publikoan.\nTarifa-esparru berriak abantailak ekarriko dizkie MUGI txartel pertsonalizatua darabilten erabiltzaileei: hileroko lehenengo hogei bidaien prezioan % 47ko beherapena aplikatuko zaie; bigarren eta hirugarren jauzietan, berriz, % 57ko eta % 90eko beherapenak mantenduko zaizkie (2. tramoa: 21 eta 50 bidaia artekoa; eta 3. tramoa: 51 bidaiatik aurrera).\nRENFE MUGI sisteman\nTarifa berriak indarrean sartzearekin bat, RENFE aldiriak MUGI sistemaren baitan txertatuko da. Beraz, apirilaren 1etik aurrera —astelehena—, MUGI txartela erabiltzeko aukera izango da RENFE aldirietan, txartelak eskaintzen dituen eskubide eta abantaila guztiekin batera; izan ere, orain arte, ordainketa egiteko soilik erabil zitekeen txartela.\nKorapilatsua eta luzea izan da RENFE aldiriak MUGI sistemaren baitan txertatzeko bidea. Gipuzkoarrek urteetan egindako eskaria izan da, eta indarrean sartzeko, aurrez, GGLA eta RENFEk aldaketa tekniko sakonak egin behar izan dituzte. Baina astelehenetik aurrera, Gipuzkoa eta MUGI sistema erabateko integrazio tarifarioa eta modala eskaintzen duen lehenengo lurraldea eta sistema bilakatuko dira.\nGGLAk emandako datuen arabera, urtero 7 milioi pertsonek erabiltzen dute RENFEren zerbitzua, batik bat Oria eta Irun-Oarsoaldea korridoreetan. Akordioari esker, erabiltzaile horiek MUGI sistemak eskaintzen dituen deskontuak eta abantailak eskuratzera igaroko dira: erabileraren araberako deskontuak, eta kolektibo berezientzako hobariak (gazteak, familia ugariak, adinekoak, errenta sozialak); hau da, Lurraldebuseko, Euskotreneko, DBuseko edota sisteman integratuta dauden bestelako hiribusetako erabiltzaileek dituzten abantaila berdinak.\nRENFE aldirien integrazioak ez du MUGI sistemak orain arte zehaztuta duen eremu banaketa aldatuko; eta, hortaz, tarifak jauzien araberakoa izango da, RENFEren bidaia txartelek bestelako irizpideak mantenduko dituzten arren. MUGI sistemak zehaztuta duen eremu maparen arabera, RENFE aldiriaken ibilbideak MUGIren lau eremu zeharkatzen ditu: Goierri, Tolosaldea, Donostialdea eta Bidasoa. Behealdeko taulan, RENFE aldiriak igarotzen den geltoki bakoitza zein MUGI eremutan kokatuta dagoen zehazten da:\nHauxe da indarrean dagoen MUGIren eremu banaketa:


Estibaus » San Markos mendiaren izen zaharrak\nGailurra izendatzeko ezagutzen dugun izenik zaharrena Biçarain da, hain zuzen ere, 1425. urteko mugaketa batean izen honekin azaltzen baita. Biçarain izenaren garaikideak eta honen inguruak izendatzeko beste leku-izen hauek ditugu: Galçaur, Txoritokieta mendia izendatzeko; Yerdo eta Yerdogaynna, Txoritokieta eta San Markos artean dagoen muinoa eta pasabidea; Arvelun, gaur egungo Arribeltza izeneko mugarria eta txokoa. Izen hauek, esan bezala, XV. mendean dokumentatuak daude eta garai hartako agirietan oso erabiliak.\nBeranduago, 1541. urtean Santa Magdalenaren omenez eta Juan de Yerobi Errenteriako erretoreak bultzaturik baseliza bat eraiki zenean, beste izen bat nagusitu zen San Markos mendia izendatzeko, alegia, Santa Maria Magdalena de la Sierra edo Sierra de la Magdalena. Bigarren izen hau ez zen San Markos izendatzeko bakarrik erabili, baizik eta inguruko mendi multzoa izendatzeko.\nHamaika urte beranduago, eta aurrekoaren ondoan, beste baseliza txikiago bat eraiki zuten San Jeronimoren omenez, baseliza hauen zentzu eremutarra areagotuz. Hala ere, bi saindu hauk ez ziren gurtzea merezi zuten saindu bakarrak izan. San Anton, ganaduaren babeslea, debozio handiko saindua izan zen ere eta, denborarekin, beste batzu ere bere lekua irabazi zuten, hala nola, San Klemente —Magdalenari garai batez lekua kendua ziona— eta San Markos, azkenean mendiaren izenaz jabetuko zena.\nSan Markosen nagusitasun hau ez da batere harritzekoa, oso ospetsuak baitziren mendi honetan urtero ospatzen ziren letaniak eta soroen bedeinkapenak. Giroa berebizikoa behar zuen izan, elizkizunak ezezik bestelakoak ere egiten omen ziren eta, honen ondorioz, eliz-agintariek honelako erromeriak mugatzen ahalegindu ziren. Izan ere, prozesio hauetan parte hartzen zutenek eramaten zituzten ogitartekoen oroigarria ditugu sanmarko opillak.\nMendi honen gailurrean sortutako erlijioune hau, erregearen aginduz, 1770. urtean desagertu zen eta bere osagaiak barreiatu egin ziren. Magdalenaren irudia Errenteriako parrokiara eraman zuten bitartean, San Jeronimo Txipres baserriko ganbaran deskantsatzen utzi zuten, eta San Markosi inguruko baserritarrek zioten debozio handia mendiaren izenean dirau, beste edozein irudi edo oroigarri baino tinkoago. Gaur egun, fuertea jabetu da San Markosko gailurraz.\nEtiquetas: historia, toponimia, San Marcos


Eztabaidaren esprinta – Tropela.eus bloga\nBidaltzailea:Egoitz\t 2012-05-07 2012-05-07 Utzi iruzkina Eztabaidaren esprinta bidalketan\nHemen duzue Ferrari (AND, %49) zigortzera eraman duen esprint polemikoaren bideoa. Egia da egin duen mugimendua ‘egokia’ ez dela izan, baina nahita egindakoa izan al da?\nNiri ez zait iruditzen. Egia da gainontzeko txirrindulariak arriskuan jarri dituela italiarrak. Horregatik zigortu ere zigortu dute sailkapenean atzeratuz. Baina Girotik botatzerainokoa al da?\nGaldera hori burutik pasa ere ez zait egin, baina badirudi askok Ferrariren “burua” eskatzen dutela. Bihar atseden eguna izango da eta horrek erabakia (hartu behar bada behintzat) zentzu gehiagoz hartzen lagunduko duelakoan naiz. Eta bai, nire aburuz Rujanoren taldekideak lasterketan jarraitu beharko luke (eta ez, ez dut nire kinielan).\nBidaltzailea:Egoitz 2012-05-07 2012-05-07 Hemen argitaratua:Iritzia, Italiako GiroaEtiketak: esprinta, Ferrari, Rujano, zigorra


Moskuk zehazten du agenda | Mundua | Berria\nMoskuk zehazten du agenda\nAsteetako krisi diplomatikoa piztu da. Ezustean piztu ere. Duela hiru egun grabatu zuen Errusiako presidente Vladimir Putinek gaur goizaldean Ukrainaren aurkako erasoaldia hasi baino minutu batzuk lehenago zabaldutako hitzaldia; Donetsken eta Luhansken independentzia aitortu zuen egun berean. Â«Ukraina desmilitarizatzen eta desnazifikatzenÂ» ahaleginduko direla dio bertan. Mendebaldeko indarrak dira naziak, AEBak, NATO Ipar Atlantikoko Aliantzaren Erakundea eta Ukrainako egungo gobernua zehazki.\nErasoa Â«nazioarteko zuzenbidearen urraketaÂ» izan dela esan du NATOko idazkari nagusi Jens Stoltenbergek. AEBetako presidente Joe Bidenek bonba hotsak entzuten hasi eta gutxira deitu dio Ukrainako estatuburu Volodimir Zelenskiri sostengua adierazteko. Eskuak burura eraman dituzte EB Europako Batasuneko buruzagi ia guztiek ere. Â«Gerra Europara ekartzeaÂ» egotzi diote Putini, eta haren erregimenaren aurkako zigor ekonomikoak iragarri dituzte. Baina hor amaitu dira Mendebaldearen indar erakustaldiak.\nKrisiaren hasieratik Putinek argi utzi du berak hartzen dituela erabakiak, eta ez beste inork. Hainbat astez Errusiaren inbasioa Â«berehalakoaÂ» izango zela ohartarazten aritu den Biden bera makurrarazi eta harekin bilera bat hitzartzeko gai izan da Errusiako zerbitzu sekretuetako buru izandakoa. Hain zuzen ere, AEBetako eta Errusiako Atzerri ministroek bilera egitekoa zuten egun berean hasi du Putinek erasoaldia. Ezin mezu argiagorik helarazi.\nAEBek Irak inbaditu zutenetik egindako tropa mugimendurik handiena da Errusiarena âordu hartan 175.000 soldadu bidali zituen Washingtonekâ. Ukrainak jakin badaki bakarrik dagoela gerra honetan, adierazpenak adierazpen ez NATOri, ez AEBei, ez zaielako esku hartzea komeni, horrek gerra Europa osora zabaltzeko arriskua dakarrelako, eta, trukean, irabazteko gutxi dutelako. Horiek hala, muturrera jo du Zelenskik, eta iragarri du Kievek armak emango dizkiola Â«borrokarako moduan den herritar ororiÂ».\nKiev bakartuta, eta Mendebaldearen kritikei entzungor eginez, badirudi Putinek dagoeneko erabaki duela hurrengo hitzordua noiz eta non izango den. Moskuk ziurtatu nahi du SESBeko kide ohia ez dela NATOn sartuko, baina baita bertako gobernuak ez diola gehiago bizkarra emango ere, bide batez, mugakide dituen gainontzeko estatuei, eta Mendebaldeari, argi utziz nork duen aginte makila. Erasoaldi honen iraupena Moskun erabakiko dute, baita haren osteko egoera geopolitikoa zer-nolakoa izango den ere.


Gaztainondo kalean igogailu bat instalatzeko lehenengo pausoak eman ditu udalak : Bidasoko Hitza\nGeltoki kaleko oinezkoen pasabidearekin lotu nahi dute Gaztainondo kalea.\nSan Miguel auzoko Gaztainondo kaleak aurki igogailu bat izango du, 5. zenbakiaren eta Geltoki kalearena rteko oinezko pasabidean hain zuzen. Dagoeneko proiektua idazteko lanak enkargatu dituzte. Obra saileko ordezkari Cristina Labordak azaldu duenez, “inguruko biztanleek eta auzo elkarteak behin baino gehiagotan eskatu dute jarduketa hau. Bada, orain idazten hasiko diren proiektuak argituko digu zein izan daitekeen biderik onena igogailua instalatzeko eta, horrela, oinezkoentzako pasabidean dauden eskailerak igo behar ez izateko eta\npasabidea egokitu eta % 100 irisgarria izateko”.\nLanak hasi aurretik eremua aztertu eta egokituko dute, “igogailua integratuta gera dadin eta emaitza inguruarekin koherentea izan dadin”. Inguruaz gain, Anaka kaleko ibilbide nagusiarekiko oinezkoentzako lotura aztertzea ere aurreikusi dute, “aipatutako lotunean oinezkoen\nirisgarritasuna eta argiztapen egokia bermatzeko beharrezkoak diren jarduketa puntual edo bigarren mailakoak zehazteko” asmoz. Proiektua idazteko aurrekontua 25.000 eurokoa da.


Erosketa Gida: atun kontserbak: Atun kontserbak: itsaso zati bat etxeko mahaian [5etik 3. orria] | Aldizkaria | EROSKI CONSUMER\nEzaugarri nutrizionalak eta atunaren inguruko eztabaidak\nLatako elikagaiei esker, erraz samarra zaigu modu osasungarrian elikatzea, elikagaia jateko prest etortzen baita, kalitatean deus ere galdu gabe. Ulertzekoa da, beraz, kontsumitzaileek maiz samar erostea gisa horretako elikagaiak (etxe askotan, "B plana" esaten diote). Kalitatez, gainera, nabarmen hobetu dira azken urteetan. Prozesu teknologiko modernoei esker, produktu freskoaren antzeko nutrizio-balioa dute latan ontziratuta dauden arrainek. Nutrizioaren ikuspegitik atun freskoak eta latakoak ez lukete halako antzekotasunik izango, baldin eta arraina ez balute harrapatu eta berehala ultraizoztuko.\nArrain kontserbetan mantenugai ugari biltzen dira, besteak beste burdina, iodoa, B taldeko bitaminak (batez ere B12 bitamina) eta gantz azido esentzialak (omega-3 esaterako). Horrekin batera, kontuan hartu behar da gatz dezente izaten dutela, non eta ez den "gatz gutxiko" produktua; izan ere, latako produktu askotan gatza erabiltzen dute kontserbatzaile gisa edo zaporea hobetzeko.\nAtunak dituen osagaien artean -bereziki, atungorriak edo hegalaburrak- bada nabarmendu beharreko beste elementu bat ere, nahiz eta ez den mantenugaia. Merkurioa hain zuzen ere. Ingurumeneko kutsaduratik dator, eta arrain handietan pilatzen da (harrapari handietan, adibidez). Metal astuna da, eta, dosi handietan, toxikoa izaten da, batez ere fetuarentzat eta haur txikientzat. Hori dela eta, Elikadura arloko Segurtasunaren eta Nutrizioaren Espainiako Agentziak, gaur egun Kontsumoaren, Elikadura arloko Segurtasunaren eta Nutrizioaren Espainiako Agentzia izena hartu duenak (AECOSAN), txosten bat argitaratu zuen 2011. urtean, eta zerrenda bat egin zuen merkurio gehien izaten duten arrainekin: ezpata arraina, marrazoa, lutxoa eta atungorria edo hegalaburra -Thunnus thynnus-, zeina espezie handia baita, gehienean fresko edo izoztuta jaten dena eta xerratan.\nAtun mota horrekin bereziki kontuz ibili behar dute (ez hegaluzearekin) emakume haurdunek edo haurdun egon daitezkeenek, bularra ematen ari direnek eta adin txikiko haurrek (urtebete eta hiru urte bitartekoak). Herritar talde horrek era askotako arrainak jan ditzake -eta komeni ere bai-, baina saihestu egin behar lituzke merkurio gehien dutenak. Honako gomendio hauek ematen ditu AECOSANek:\nUgaltzeko adinean dauden emakumeak, haurdunak eta bularra ematen ari direnak: ez dezatela jan.\nHiru urtez azpiko haurrak: ez dezatela jan.\nHiru eta hamabi urte arteko haurrak: gehienez ere, astean 50 gramo edo bi astean 100 gramo jan ditzatela, eta ez dezatela hartu sail horretako beste arrainik aste berean.\nEspainiako Estatuko helduek, batez beste, egunean 11,5 gramo atun edo hegaluze hartzen dute (astean lata bat izango litzateke hori, gutxi gorabehera), baina izango dira astean hiru lata jaten dituztenak eta bat bera ere jaten ez dutenak.\nUneotan, eztabaida zientifiko handiak daude atunaren inguruan. Alde batetik, eztabaidaezina da ugari ematen dituela omega-3 gantz azidoak, zeinak onuragarriak baitira bihotz-hodien osasunarentzat. Bestetik, merkurioa ere badu, eta gerta liteke bereziki sentiberak diren giza taldeek komeni baino kantitate handiagoak hartzea. Hori dela eta, zenbait kolektibok "zuhurtzia printzipioa" erabiltzearen alde egin dute. Zera esan nahi du horrek: proposamen dietetiko batek arriskua badakar osasun publikoarentzat eta egiten duen onura ez bada arrisku hori onartzeko modukoa, "berrogeialdian" jarri behar da. Horixe egin zuen 2011. urtean Dietisten-Nutrizionisten Espainiako Elkarteko Berrikuste, Aztertze eta Jarrera Hartze Taldeak (GREP-AEDN). Egokia iruditu zitzaion gomendio horiek latako atun guztientzat ezartzea, araudiak zenbait ñabardura onartzen dituelako "atun argia" izenarentzat (atungorria edo hegalaburra ere aurki daiteke "atun argia" izenarekin) eta, bestalde, dieta bidez omega-3a hartzeko beste bi bide ere badaudelako: sardinak eta fruitu lehorrak jatea, hain zuzen. Edonola ere, auzi hori berrikusten ari dira gaur egun ere.\nZenbat lata jan litezke astean?\nOsasuntsu dauden gizonezko helduek 50 gramoko bi lata har ditzakete astean; zalantzarik gabe, egon litezkeen arriskuak baino (merkurioarenak) handiagoak izango dira alderdi onuragarriak. Ugaltzeko adinean dauden emakumeek, haurdunek eta hiru urtez azpiko haurrek saihestu egin behar lukete, baldin eta ez badute argi atungorria den edo ez (Thunnus thynnus). Hiru eta hamabi urteko haurrek astean lata bat hartu behar lukete (50 gramo), gehienez ere, baldin eta, berriz ere, ez badute argi atungorria den edo ez (Thunnus thynnus).\n<< Aurreko orrira joan: Atuna, hegaluzea, mendreska... zein da zein?\nHurrengo orrira joan: Atun mota guztiak >>


Eskoletatik eta baserrietatik alternatibak eraikiz | EIBZko liburutegia\nMunduko biztanleen puska handi bat gose da, eta guk, bitartean, janaria zaborretara botatzen dugu. Gure gizarteak gero eta argiago ikusten du zer-nolako arazoak sortzen dituen gaur egungo elikadura-sistemak, ekoizpenak eta banaketak: osasun-arazoak, elikadura-eskandaluak, elikagaien banaketaren monopolioa nekazaritza elikagaien enpresa handien esku, kontsumo-ohituren aldaketa, basoak soiltzea, biztanleen lekualdaketak, erailketak… Nahiz eta elikagai mordoa dauzkagun eskura, lurrarekiko harreman naturala gero eta urrunagokoa zaigu.\nZenbaitek esaten dutenez, elikadura-sistemaren gaur egungo garapena, industrializazioa eta espekulazioa oinarri, naturala eta ezin saihestuzkoa da, eta, are, aurreko sistema baino eraginkorragoa da. Hala ere, nekazaritza-negozioaren sistemak energia pila bat inbertitzen du elikagaiak ekoizten, eta gero ez du inbertitu adina energia bueltan jasotzen. Planetaren ikuspegitik, ez da hain jasangarria, eta transgenikoen kontua ere istorio horren beraren beste pasarte bat da.\nGero eta ugariagoa den iritzi-korronte batek bestelako elikadura-eredu bat aldarrikatzen du, nekazarien laborantza, nekazaritza-ekoizpen ekologikoa eta elikadura-burujabetza oinarri (ekoiztu eta kontsumitu nahi duguna erabakitzeko eskubidea). Abiapuntua zera da, elikadura-burujabetza sustatuz, pertsonen eskubideak ere sustatzen direla. Edonola ere, herritar kontziente hauek horma ikusezin batekin egiten dute topo.\nBaina zer bestelakorik etor zitekeen, bada, eredu izan beharko liratekeen horiengandik, baldin eta beraiek ezarri badute euskal eskola publikoan gaur egun indarrean den catering-zerbitzua? Orain dela ez asko, zenbait eskolak gertutasunean oinarritutako jantoki-eredua zuten: beren sukalde propioa zeukaten, eta hori hornitzeko denda txikietara jotzen zuten, eta denda txiki horiek, aldi berean, tokiko baserritarrengana. Orain elikadura-ohitura berriak txertatu dira, kontzentrazioa hobesten da eta oztopoak ipintzen zaizkie proiektu alternatiboei.\nAldarrikatzen dugun eraldaketa soziala eskola-jantokietatik harago doa. Pertsona kritikoak hezi nahi ditugu, beren elikaduraren eta osasunaren erantzukizuna beren gain hartzen duten kontsumitzaile arduratsuak, beren elkartasunezko irizpideekiko koherenteak. Garaiko produktuak, elikagai ekologikoak eta gertukoak, tokiko kontsumoa lehenetsiz, kritikoa eta arduratsua, bidezko merkataritza… Horrexegatik, oinarrizkoa da ikasleen hezkuntzan kontzeptu horiek guztiak txertatzea. ELGAk, PISAk eta Europa2020 estrategiek, zeintzuetan oinarritzen baitira gaur egungo Hezkuntza Sailaren hezkuntza-planak, ez digute horrelakorik emango.\nSinesten dugu Euskal Herri batean zeinean baserritarrek elikagaiak ekoitziko baitituzte nekazaritza-eredu osasungarri eta lurrari lotutako baten bidez. Zoritxarrez, EHU/UPVko irekiera-ekitaldiko saioaren gaia desegokia izan zen, eta, ez hori bakarrik, ustez bultzatzen dituen helburuen aurkakoa ere izan zen. Berriro ere, gure instituzio eta ordezkariek ez dute dagokion moduan jardun, gizarteak behin eta berriro zalantzan jarritako ereduen aldeko apustua egin baitute.\nKategoria Berria egunkaria, D eredua, Etika eta Filosofia, Gizarte Zientziak, Hezkuntza, Iritzia, Natur Zientziak, etiketak EHNE Bizkaia, EHU, Ekoizpen ekologikoa, Elikadura, Eskola-jantokiak, Steilas, Transgenikoak by liburutegia. Gorde lotura.


Destacados en portada Archives - Berriobeitiko Udala\nLiburutegi publikoa itxita egongo da ekainaren 28an eta uztailaren 4an eta 5ean\nLiburutegi publikoa (Artikako María de Maeztu Kultur Etxea) itxita egongo da ekainaren 28an eta uztailaren 4an eta 5ean.\naortiz 2022 ekaina 24, ostirala 2022 ekaina 27, astelehena Destacados en portada, Más Noticias\nLiburutegi publikoa itxita egongo da ekainaren 28an eta uztailaren 4an eta 5eanRead more\nBeroak eragindako alerta luzatu egin da\nHurrengo bost egunetako aurreikuspen meteorologikoaren arabera, alerta gorria ekainaren 19ra arte (igandea) luzatzen da Ebroko Erriberan, eta bihar arte (larunbata, ekainak 18), alerta laranja luzatzen da Nafarroako gainerako tokietan. Noain/Iruñean aurreikusitako tenperaturek 18 °C-ko muga gaindituko dute gutxieneko tenperaturetan, eta…\naortiz 2022 ekaina 17, ostirala 2022 ekaina 17, ostirala Destacados en portada, Noticias\nBeroak eragindako alerta luzatu egin daRead more\nOsasuneko Departamentuak alerta gorria ezarri du Erriberan beroarengatik\n(Castellano) El Instituto de Salud Pública y Laboral de Navarra (ISPLN) ha activado la alerta roja por altas temperaturas en la Ribera al encadenar cinco días de altas temperaturas, desde ayer hasta el sábado, según las previsiones del Ministerio de Sanidad, dentro del plan de prevención de los efectos en la salud del exceso de temperaturas. En el resto de Navarra, por su parte, la alerta se mantiene de color naranja (nivel 2 de un total de 3).\naortiz 2022 ekaina 15, asteazkena 2022 ekaina 15, asteazkena Destacados en portada, Noticias\nOsasuneko Departamentuak alerta gorria ezarri du Erriberan beroarengatikRead more\nMusika Eskolako ikasturte amaierako kontzertua\nBihar, ekainak 16, Orreaga Musika Eskolako ikasturte amaierako kontzertuak izango dira. María de Maeztu kultur etxean eskainiko dira 17:00etan eta 19:00etan.\nMusika Eskolako ikasturte amaierako kontzertuaRead more\nBerriobeitiko mediku kontsultategia Sanferminetan itxiko da\nUztailaren 6tik 15era biak barne, Berriobeitiko mediku kontsultategia itxiko da (eta ondorioz Markalain eta Eritzegoitikoa) azken urteetan egin den moduan.\nBerriozarko Osasun Zentroan prozesu akutuak bakarrik hartuko dira, eta egun horretan hartu beharko da hitzordua.\nBerriobeitiko mediku kontsultategia Sanferminetan itxiko daRead more\nIruñeko zezen-plazari buruzko liburuaren aurkezpena atzeratu egin da\nAdi! “Plaza de toros de Pamplona (1922-2022): 100 años de alegría” liburuaren aurkezpena atzeratu egin da. Laster emango da ekitaldiaren berri.\nIruñeko zezen-plazari buruzko liburuaren aurkezpena atzeratu egin daRead more


2021erako prest egongo den zentro berriak Buruntzaldeako egoitza plazen eskaria ...\n2021erako prest egongo den zentro berriak Buruntzaldeako egoitza plazen eskaria murriztuko du\nMaite Peña foru diputatuak zahartzearen erronkari aurre egiteko Gipuzkoan jarraituko den ibilbide orria aurkeztu du Andoainen\nAndoaingo EAJ-PNV-ren eskutik, mendekotasunaren eta inklusioaren inguruko hitzaldi irekia eskaini du gaur Maite Peñak, Gipuzkoako Foru Aldundiko Gizarte Politikako diputatuak. Bastero kulturgunean egin du hitzaldia, Mari Jose Izagirre Andoaingo alkatetzarako EAJ-PNVren hautagaiarekin batera. Gizarte politikaren arloan Gipuzkoak bizi duen egungo zein etorkizuneko egoeraz aritu da hizketan foru diputatua. Mendekotasuna eta gizarte-inklusioa ardatz hartuta, Peñak Andoaingo egoeraren argazki zabala eskaini die andoaindarrei. Hala, egoera “ona” dela azaldu Peñak eta azpimarratu du orain dela garaia etorkizuneko ongizatearen oinarriak finkatzeko. Harekin bat, Izagirre hautagaiak erantsi du, EAJ-PNVk “konpromiso argia” duela zentzu honetan, “guztion artean eraikitako erduari eutsi eta zabaltzeko, denon ongizatea bilatuz eta zailtasun gehien dituzten horiek aukerak eskaintzeko konpromisoa”, hain zuzen.\nAurkezpenean, EAJ-PNVren hautagaiak nabarmendu du andoaindarren bizi-kalitatea dela lehentasunetako bat eta, horretarako, “oinarriak bermatzeko gauza dela erakutsi duen alderdi bakarra, bai ekonomikoki zein sozialki, EAJ-PNV da”, haren iritziz.\nMaite Peña foru diputatuak lurralde eta udalerri mailako datuekin, egungo egoeraren berri zehatza eman du. Egoera “ona” omen da Andoainen, zerbitzu sozialen estaldurari dagokionez; zehazki, nagusiei, inklusioari eta buru-osasunari bideratutako zerbitzu eta prestazioetan. Esate baterako, San Juan Bautista egoitzan adinekoentzako 95 plaza daude, Gizalden 4 plaza buru-osasunekoak eta Sorabillan 12 plaza daude inklusio soziolaboraleko kasuetarako.\nGipuzkoako ibilbide-orria abian da\nMaite Peña Gizarte Politikako diputatuak nabarmendu du gaur egun Gipuzkoan 80 urtetik gorako 50.000 lagun baino gehiago daudela (Eustat), “2000. urtean zeudenen bikoitza. Eta 2031n 68.000 izango dira; hau da, gaur baino % 36 gehiago”. Eta gaineratu du, horietatik 25.800 mendekotasuna duten adinekoak izango liratekeela, “gaur egun baino % 49 gehiago”, bizi itxaropena luzatu egin delako. Peñak esan du Gipuzkoako 88 udalerrietatik, 38tan biztanleriaren % 20 baino gehiago dela 65 urtetik gorakoa. “Zerrenda horietan badira udalerri txikiak, baina baita populazio handiena dutenak ere, Donostia esaterako”\nDatu horiek kontuan hartuta, ibilbide-orria prest dago zahartzearen erronkari aurre egiteko, Gipuzkoako arreta ereduaren barruan. “Horrek eskatzen du prebentzio ikuspegia duten neurriak bultzatzea, zahartze aktiboa lortzeko eta mendekotasunaren arretak benetan balio izateko autonomia pertsonala sustatzeko”.\n“Era berean, adinekoen % 80ak baino gehiagok etxean zaindua izatea nahi du, eta hori lehentasunezko helburu bilakatu da” adierazi du Peñak, eta gaineratu du hori lortzeko beharrezkoak diren zerbitzuak bultzatzen eta indartzen ari direla adinekoei kalitatezko arreta eskaintzeko etxean, eta ahalik eta denbora gehien jarraitu ahal izateko bertan. Neurri horien artean aipatu du “Etxean bizi” programa pilotua, esperimentu modura Elgoibarren, Pasaian eta Errenterian abiarazi dena.\nAlabaina, mendekotasuna duten adinekoak etxean jarraitzea ahalbidetzen duen arreta soziosanitarioko eredu horrekin batera, eta osasun arazoen ondorioz etxean jarraitu ezin dutenerako, Peñak azpimarratu du beharrezkoa dela adinekoentzako egoitza plazen kopurua handitzea. “Asmo horrekin, eta Gipuzkoako Foru Aldundiak abiarazi duen estrategia integralari esker, legealdiaren amaierarako 369 plaza berri sortuko ditugu; adinekoen egoitzetan eta eguneko zentroetan, modu progresiboan”.\nHorren harira, gogorarazi du Gipuzkoako Foru Aldundiak eta Matia Fundazioak hitzarmen bat sinatu berri dutela, Buruntzaldean zentro berritzaile bat eraikitzeko. Zainketadun bizitokia izango da, 127 lagunentzako 110 bizileku eskainiko dituena.Zentro aitzindaria izango da estatu mailan, Aldundiak sustatzen duten «bizitoki» eredutik abiatuta diseinatu baita, hau da, «etxean ez bada, etxean bezala bizitzeko» helburuz. Peñak esan duenez, aurreikusten da Usurbilen (Kalexar) eraikiko den zentro berria 2021 urtearen amaieran irekitzea, eta, horri esker, «Buruntzaldeako egoitza plazen eskaria murriztuko da»; izan ere, Buruntzaldea da Gipuzkoan ase gabeko «eskaririk handiena» duen eskualdea.\nGipuzkoa Estatu eta Europako lurralde «kohesionatuenetakoa» bada ere,«oraindik hobetu egin behar dugula, zeren 35.000 pertsona ditugu pobrezia arriskuan edo egoeran; eta baita ere, biztanleen zati batek lana badu ere, pobrezia erlatiboan bizi da. Azalpen horiek emanez hasi du Maite Peñak hitzaldia inklusio gaiei eskainitako zatia. Beraz, horregatik guztiagatik jarri dugu martxan Elkar-EKIN plana». “Duela gutxi enplegagarritasun plan bat aurkeztu dugu, 50 eragile baino gehiagoren atxikimendua izan duena, publiko nahiz pribatuak. Eta esan bezala, plan honen helburua da enplegagarritasun aukerak sortzea, ez bakarrik gizarte bazterketa arriskuan edo egoeran dauden pertsonentzat, baita langabezian edo lan egoera prekarioan dauden pertsonentzat ere”.\nPeñak azpimarratu du Elkar-EKIN-en bitartez “ibilbide pertsonalizatua eskaintzen dugula bazterkeria arriskutik ateratzeko; gero formazio bat, eta, azkenik, lan-munduratze bat, enplegu duin bat lortzeko». Plan honetan, Eusko Jaurlaritza-Lanbide, gizarte, ekonomia, kultura eta berrikuntza sozialaren arloko eragile publiko eta pribatuak inplikatzen ditugu, eta baita gizarte zibila bera ere, helburu argi batekin: Gipuzkoa, Europan desberdintasun sozial gutxien duen lurraldeetako bat izateaz gain, mundu mailan gizarte, hizkuntza eta genero arloko desberdintasun gutxiena duen lurraldeetako bat ere izatea”.


Laguntza- eta prebentzio-izaerako zerbitzu bat da, eta mendetasun-egoeran edo mendetasun -arriskuan dagoen erabiltzaileari bere bizilekuan jarraitzen laguntzea, bizilekuan bertan moldatzeko eta ingurune komunitarioan integratzeko aukera emango dion etxeko arretarako eta arreta pertsonalerako laguntza bat eskaintzea eta, era horretan, isolamendu-egoerak saihestea du xede. Arreta pertsonala jasotzen dutenek edo mendekotasun-arriskuan daudenek soilik lortu ahal izango dute etxeko arreta.\nEskatzaileak izan daitezke: Pasaian erroldatuak daudenak eta, autonomia galtzearen ondorioz, beren etxean bizitzen jarraitu ahal izateko, oinarrizko etxeko lanak egiten laguntza behar dutenak, bai aldi baterako laguntza bai laguntza iraunkorra. Zehazkiago:\nBeren kaguz moldatzeko zailtasunak dituzten 60 urtetik gorako pertsonak.\nBeren kaguz moldatzeko zailtasunak dituzten ezgaitasunak nahiz elbarritasunak dituzten pertsonak.\nHonako familia talde edo pertsona hauek:\nZama gehiegi duten familia edo pertsonak.\nHarreman gatazkatsuak dituztenak.\nGizarte egoera ezegonkorrak dituztenak.\nGaixotasun fisiko edo psikikoen ondorioz arazoak dituztenak.\nEskatzailearen egoera eta/edo familia egoera egiaztatzeko dokumentuak, eta bizikidetza-unitate independentearen egiaztagiria: NAN, familia-liburua, izatezko bikoteen erregistroa, banantzeari edo dibortziatzeari buruzko epaia…\nBizileku eta/edo ostatu egoera egiaztatzeko dokumentuak: alokairu-kontratua, ostatatzea, berralokatzea, bizilekua egoitza batean duela egiaztatzen duen agiria, jabetzaren eskriturak…\nEgoera ekonomikoa egiaztatzeko dokumentuak (diru-sarrerak eta ondarea): nominak, PFEZren aitorpena, pentsioen egiaztagiria, erakundeen diru-laguntzen egiaztagiria, bankuetako saldo eta mugimenduak, ondasunen egiaztagiria…\nEskatzaileak egokitzat jotzen dituen beste dokumentu batzuk, eskaera arrazoitze aldera.\nZerbitzuaren kostua Gipuzkoako Foru Aldundiak, Pasaiako Udalak eta erabiltzaileek partekatzen dute. Azken hauek ordaindu beharreko diru kopurua beren egoera ekonomikoaren araberakoa izango da.\nOrduko prezioa honako irizpideei jarraiki zehazten da:\nHartzailearen baliabide ekonomikoak, edo, hala badagokio, bizikidetzaunitateko gainerako kideen diru-sarrerak. Haien ekarpenaren muga zerbitzuaren kostu erreala izango da.\nErabiltzaileak zerbitzua zenbat erabiliko duen.\nProzedura arrunta. Legezko gehienezko epea: 2 hilabete\n185/2015 Dekretua, urriaren 6koa, Gizarte Zerbitzuen Euskal Sistemaren prestazio eta zerbitzuen zorroari buruzkoa 33. art. eta I Eranskina, 1.2 epigrafea\nGipuzkoako Foru Aldundiaren eta Pasaiako Udalaren arteko hitzarmena, mendekoen arretarako etxeko laguntza finantzatzeko, 2014ko uztailaren 8koa\nEtxez Etxeko Laguntza Zerbitzua arautzen duen Udal Arautegia\nOrgano eskudunera helaraztea, ebazpena egin dezan eta interesdunari jakinaraz diezaion.\nEbazpena arlo ekonomikora helaraztea, kobrantza egin dezan.\nZerbitzu honen prestazioak itxaron zerrenda izan dezake.\nZerbitzuko erabiltzaileek, botiken erabilera optimizatzeko, Pasaiako udalak eta Gipuzkoako Botikarien Elkargoaren artean sinatutako lankidetza hitzarmena erabil dezakete.


Medikuntza fakultate eleaniztuna –\nMundua Bilbo bezalakoa dela esan omen zuen Unamunok, Osasun sailburu eta Bilboko alkate izan zen Iñaki Azkuna medikuak hainbeste estimatzen zuen bilbotar ospetsuak. Bilbo bezalakoa, baina handiagoa. Ez dakit nik ba, Bilbo ez ote den mundua bezalakoa, bere txikian anitza hitzez eta ohituraz. Gaztelania, euskara, ingelesa, frantsesa eta hainbat hizkuntza entzun daitezke kalean, bi ele ofizial egon arren, bata bestea baino ofizialagoa.\nBatzuek medikuntza gradu osoa euskaraz ikasi nahi dute; beste batzuentzat euskara inposaketa bat da. Izango dira Euskal Herri euskaldun bat aldarrikatzen dutenak, edo Espainiatik etorri diren ikasle erdaldun elebakarrak.\nMedikuntza euskaraz edo gazteleraz ikastea eskubidea izan daiteke, baina lehentasuna pazienteari eman behar zaio beti. Egun, eremu elebidun batean jarduteko, bi hizkuntzak ezinbestekoak dira. Horrenbestez, ikasleek ezin dute gradua amaitu elebakar gisa.\nHartutakoaren ordaina eman behar du unibertsitateak: gurea bezalako eremu elebidun batean, bi hizkuntza ofizialetan lan egiteko gauza diren profesionalak ekoitzi behar ditu. Euskaraz eta gazteleraz lan egingo dutenak, pazienteei maila goreneko arreta emateko; ingelesez ere moldatuko direnak, lingua franca ingelesa delako, eta, beraz, ezagutza eta gaitasunak eskuratzeko eta partekatzeko ezinbestekoa. Beraz, ez dugu behar bi gradu medikuntza fakultatean, ez bi adar, bat gazteleraz eta bestea euskaraz. Eredu hau garestiegia da eta, batik bat, ez da eraginkorra. Gradu edo adar bakarra behar dugu, eleaniztuna: euskaraz, gazteleraz eta ingelesez. Ikasle guztientzat, baita erdaldun elebakarrentzat ere. Ikastea ez baita eskubide bat soilik, betebehar bat baizik.\nUnamunorekin hasi naiz, berarekin amaituko. Izango dira, Unamuno gogoan, unibertsitatea euren tenplua dela esango dutenak. Lehorrean egon direnak, bere ibilbide profesional osoan medikuntzan jardun gabe. Pazientea da arretaren funtsa. Harroputza gero, ezjakina, osasun arreta bere hizkuntzan eta ez pazientearenean eman behar dela dioena. Itsua gero, eremu elebidunetan unibertsitateak mediku elebakarrak ekoitz ditzakeela uste duena. Medikuntza baita nire esparrua, nire ogibidea, medikua naizenez gero. Eta osasungintzan hizkuntzak duen garrantziaz zerbait badakit, egia esan gehienek baino apur bat gehiago.\nHorrenbestez, ez daukat lotsarik argi eta garbi esateko medikuntza fakultate eleaniztuna nahitaezkoa dela. Ez dezagun denbora galdu. Esan dut.\nMedikuntza fakultate eleaniztuna Medikuntza fakultate eleaniztuna\nBilbo, diglosia, eizianak, elebakarrak, elebitasuna, hizkuntza-eskubideak, medikuak, medikuntza, Medikuntza fakultate eleaniztuna, Osakidetza\nArte[faktua] 127: Mikel Ayllon idazle laudioarra, larunbat honetan gurean


Aplikazio Mugikorren Garapena – ertzil.com | Android\n27 Uzt 2015\nSkapa 2.0 bertsioa\nGaur, uztailaren 27a, astelena, skapa aplikazioaren garapena amaitu dut. Duela bi urte argitaratu nuen SkapApp aplikazioaren bertsio eraberritua. Niretzat balio handia duen aplikazioa, izan ere, aplikazio hau izan zen gaur egun egiten dudan lanaren abiapuntua. Orain dela bi urteko aplikazioa Android sistema eragilera egin nuen lehen gerturaketa izan zen, eta hori argi sumatzen zen. Aplikazio sinplea zen, gailu ezberdinetara moldatzen ez zena, eta bertako eduki guztiak aplikazioaren kodean bertan idatzirik zeuzkana. Argi nituen lehen bertsio\n13 Urt 2015\n"Ertzil, Kirkillan aplikaziyua in zak". Horrelaxe hasi zen proiektu hau... Sanprudentzio aplikazioa amaitu ostean ideia berri bat bilatzeko garaia zen. Momentu horretan bi aukera ezberdinen inguruan ari nintzen bueltaka: bezero bat bilatu eta berarentzat aplikazio bat egitea edo nere burua ezagutzera soinu asko egingo zuen debaldeko aplikazio bat garatzea (herri maialan behintzat). Eta batek gutxien espero duenean aukeraketak lagun bati esker hartzen dira. Ezagutzen ez dutenentzat, Zarauzko hondartzako futbol txapelketa (Playeruak) herriaren kirol txapelketa ezagunenetarikoa\n4 Aza 2014\nUrriaren erdirako Sanprudentzio aplikazioa amaitu nuen. Hiru sistema eragile mugikorretarako egindako lehen proiektu handia izan da, eta baita abentura profesional hau hasi nuenetik egindako lehena eta ondorioz zerbait berezia dauka aplikazio honek niretzat. Aplikazioa Getariako Sanprudentzio hotelarentzat garatu zen beraien bezeroei eskaintzen zaien informazio guztia aplikazio mugikor batean batzeko ideia abiapuntutzat hartuta. Telefono adimendunek eskaintzen dituzten abantailak erabiltzeko intentzioa geneukan, informazio guzti horretaz gain beste erabilera batzuk eskeiniz, bezeroaren hoteleko egonaldia hobetzeko. Aplikazioaren atalak Aplikazioak\nRead more\t135\nLou Topet – Musika taldea poltxikoan\nMusikarekin zerikusia zuen aplikazio baten prototipoaren ideia Oier Aranzabalekin, Lou Topet musika taldearen kidetako batekin, Garoa Web Consulting-en lan egiteko aukera eduki nuenean sortu zen. Egun batean berarentzat musika talde baten aplikazioak eduki behar lituzken gauzen inguruan solasten geunden eta konturatzerako prototipoan geunden lanean. Musikazaleari bere talde gogokoena jarraitzeko beste modu bat eskeini nahi genion. Ez genuen nahi interneten bila zitezkeen eduki berdinak erakusterik nahi. Gure ideia aplikazio mugikorrean bakarrik kontsumitzeko edukia eskeintzea zen. Horregatik,\n3 Aza 2014\nSkapAPP – Azken Portuko festetako aplikazioa\nJende gutxi geratzen da (Gipuzkoan behintzat) Zarauzko Azken Portuko festen inguruan ezer entzun ez duenik. Gazteez (gehienak behintzat) osatutako "komisiyo" batek antolatzen dituzten festak dira, mus txapelketa, musika talde ospetxuen kontzertuak, herri bazkariak edo txirrindularitza klasikak bezalako ekintza mordoa dituztelarik. Hiriburuetako aste nagusietako parteartzearen parekoa dute jai hauek. Nahiz eta festak Abuztuan izan (11a Santa Klara eguna) urtean zehar beste ekintza batzu antolatzen dituzte. Uztaila amaieran imprentatik festetako programa ateratzen dute festen agenda guztiarekin baina


«Destilazio»: berrikuspenen arteko aldeak - Wikipedia, entziklopedia askea.\n«Destilazio»: berrikuspenen arteko aldeak\n16:22, 17 otsaila 2019ko berrikusketa\n11 bytes removed , Duela 2 urte\n18:25, 17 maiatza 2018ko berrikusketa (aldatu)\nt (Kategoria:Destilazio kendua; Kategoria:Destilazioa gehitua HotCat bitartez)\n16:22, 17 otsaila 2019ko berrikusketa (aldatu) (desegin)\n[[Fitxategi:Destilacion_fraccionada_2.png|thumb|250px|Laborategian egindako destilazioa]]'''Destilazioa''' [[disoluzio]] bateko substantzia desberdinak banatzeko erabiltzen den teknika da, substantzia hauen [[irakite-puntu]] desberdinetan oinarritzen dena. Irakite-puntua substantzia bakoitzaren propietate intentsiboa da, hau da, ez dago ez [[masa]] ezta [[bolumen]]aren menpe ere. Destilazioa banaketa fisikoa da eta ez erreakzio kimikoa.\nLikidoak purifikatzeko metodo garrantzitsuena eta erabiliena da destilazioa. Gainera, likido bat eta [[hegazkortasun (kimika)|hegazkorrak]] ez diren purutasunak bereizteko aukeratzen den metodoa ere bada.\nDestilazioa prozesu industrial ugaritan erabiltzen den teknika da, ezagunenen artean daude [[edari alkoholdun|alkoholdun edarien]] eta [[petrolio]]aren destilazioa.\n== Destilazio arrunta ==\nDestilazio arrunta disoluzioan dauden eta irakite-puntu oso desberdina duten bi likido edo likido bat eta bertan disolbatuta dagoen solido bat bereizteko erabiltzen da (ezpurutasunak kasu). Disoluzioa berotzean, irakite puntu txikiena duen osagaia, lurrundu egiten da, gas hori hoztaile batetik igarotzean [[kondentsazio|kondentsatu]] egiten da ontzi berri batean bilduz, hasierako nahastetik banatuta.\n[[Fitxategi:Simple distillation apparatus.png|thumb|200px|Destilazio arruntaren eskema.]]\n* 1: Berogailua\n* 2: Destilatu nahi den disoluzioa duen [[matraze]]a\n* 3: Destilazio burua\n* 4: Termometroa\n* 5: Hoztailea\n* 6: Uraren sarrera\n* 7: Uraren irteera\n* 8: Destilatutako likidoa jasotzen duen ontzia\n* 9: Hutsa egiteko Iturria (ez da beharrezkoa destilazio arruntean)\n* 10: Luzagarria\n== Destilazio zatikatua ==\n[[Fitxategi:Fractional distillation lab apparatus.svg|thumb|leftezkerrera|Destilazio zatikatuaren eskema.]]\nZatikako destilazioa aldiz, irakite-puntu antzekoak dituzten likidoak bereizteko erabiltzen da. Hau aurrekoaren antzekoa da funtsean, baina [[zatikatzeko zutabe]] batekin.\nZutabe hau destilatu nahi den nahastea duen matrazearen ahoan jartzen da eta berari hoztailea elkartzen zaio. Bere bitartez destilazio arrunten hainbat segida elkarren jarraian egiten dira pauso bakar batean. Zutabearen barruan [[beira]]zko hainbat plater daude, lurrundutako likidoak plater hauekin talka egiten du, kondentsatu eta berriro behera eroriz. Honela, bi likidoetan hegazkorrenak, hots, irakite-puntu baxuena duenak, zutabean gora egingo du bestearengandik bananduz.


Irekia Eusko Jaurlaritza - Gobierno Vasco :: Etxebizitzaren arloko premiazko neurrien eta finantza lankidetzako Dekretua onartu da (Gobernu Bilera 2019-12-26)\nEtxebizitzaren arloko premiazko neurrien eta…\nGobernu Kontseiluak onartu du etxebizitzaren eta lurzoruaren arloko eta etxebizitzaren arloko erregelamendu-xedapenak aldatzeko Euskal Autonomia Erkidegoko Administrazioaren eta kreditu-erakundeen arteko finantza-lankidetzarako Dekretua.\nDekretu horren bidez kreditu-erakundeekin finantza-lankidetzako baldintzak arautzen dira, 2019. eta 2020. urteetan etxebizitzaren eta lurzoruaren arloetan eta 2019tik 2023ra birgaitze-arloan —Birgaitzeko Finantza Tresna Bereziaren bidez— babes daitezkeen jarduketak burutzeko. Horri esker, finantza-tresna eta finantziazio-modalitate gehiago egongo dira, oso tasa- eta epe-baldintza aproposekin, etxebizitza-arloan babes daitezkeen jarduketak burutuko dituzten pertsonentzat.\nBirgaitzeko Finantza Tresna Bereziaren sorrera nabarmendu behar da. Tresna horrek Etxebizitza Sailaren, Finantzen Euskal Institutuaren eta kreditu-erakunde sinatzaileen arteko lankidetza definituko du, etxebizitzak eta eraikinak birgaitzeko jarduketak, irisgarritasun unibertsala eta energia-eraginkortasunaren hobekuntza finantzatzeko. Tresna horrek Etxebizitza Sailak emandako Bermatzeko Funtsa aurreikusten du. Funts horrek huts egindako mailegu bakoitzaren % 16 estaliko du. 30 milioi euro erabiltzeko izango dituen Funtsaren kudeaketa operatiboa Finantzen Euskal Institutuak gauzatuko du.\nDekretuak, gainera, etxebizitzaren arloan arautzeko premia zuten hainbat motatako xedapenak biltzen ditu.\nBabes ofizialeko etxebizitzak eta zuzkidura-bizitokiak esleitzeko (kolektibo jakin bati zuzendutakoak izan ezik) kupoak ezartzen dira, honako ehuneko hauekin:\nGazteak: egokitu gabeko etxebizitzen % 40 gehienez.\nEskubide subjektiboa: egokitu gabeko etxebizitzen % 40 gehienez.\nPremia Bereziko Kolektiboa: egokitu gabeko etxebizitzen % 10 gutxienez.\nKupo Orokorra: egokitu gabeko etxebizitzen % 10 gutxienez. (Kupo bateko etxebizitzak erreserbatuta dauden kolektiboaren bizikidetza-unitateei edo pertsonei esleitzen ez zaizkienean, etxebizitza horiek kupo orokorrean sartuko dira).\n70 urtez gorako pertsonei, etxebizitza baten titular izan arren, zuzkidura-bizitokiak esleitu ahal izango zaizkie, baldin eta euren jabetzako etxebizitza Bizigune etxebizitza hutsen programan sartzen badute.\nIrisgarritasuna Sustatzeko Funts Berezi espezifiko bat sortzen da 65 urtez gorako pertsonentzat eta diru-sarrera gutxi edo finantziazioa eskuratzeko zailtasunak dituzten pertsonentzat. Funts hori irisgarritasun-obrak egiten laguntzeko erabiliko da. Funts horren bidez ordaindu ahal izango da helburu horretara zuzendutako gainerako dirulaguntza publikoek estaltzen ez duten irisgarritasuna hobetzeko birgaitze-lanen % 100. Ordainduko den portzentajea urteko errentaren eta bizikidetza-unitateko kideen kopuruaren arabera zehaztuko da, ondorengo taulan ezarritakoa betez:\nBIZIKIDETZA UNITATEKO KIDEEN KOPURUA\nDIRU SARRERA HAZTATUAK\n3 kide edo gehiago\n9.000 euro arte\n9.001 eurotik 12.000 euro arte\n12.001 eurotik 15.000 euro arte\n15.001 eurotik 18.000 euro arte\n18.001 eurotik 25.000 euro arte\nBabes ofizialeko etxebizitza eskuratzeko urteko ondorengo diru-sarrera muga hauek aldatu edo finkatzen dira:\nErregimen bereziko babes ofizialeko etxebizitzak alokatzeko: 3.000 eurotik 25.000 euro arte (aldaketarik gabe)\nErregimen bereziko babes ofizialeko etxebizitzak erosteko: 9.000 eurotik 25.000 euro arte (aldaketarik gabe)\nErregimen orokorreko babes ofizialeko etxebizitzak alokatzeko: 9.000 eurotik 39.000 euro arte (beheko muga 3.000 eurotik 9.000 euro arte igotzen da)\nErregimen orokorreko babes ofizialeko etxebizitzak erosteko: 12.000 eurotik 39.000 euro arte (beheko muga 9.000 eurotik 12.000 euro arte igotzen da)\netxebizitza tasatu autonomikoak erosteko eta alokatzeko: 15.000 eurotik 50.000€ euro arte (beheko muga 12.000 eurotik 15.000 euro arte igotzen da)\nerabilera-lagapeneko erregimenean bizitokiak eta zuzkidura-bizitokiak eskuratzeko: 000 eurotik 39.000 euro arte (aldaketarik gabe)\nHiri Errentamenduaren Legearen ondorioz etxebizitzatik kaleratu dituzten pertsona bereziki kalteberentzat (gaur egun gehienak) Dekretuak alokairuko etxebizitza publikoen esleipen zuzena ofizializatzen du, dagozkien oinarrizko gizarte-zerbitzuen txostenak egin ondoren. Era horretan, hipoteka exekutatze bidezko kaleratzeei ematen zitzaien tratamendua parekatzen da.\n6. Irisgarritasun-jarduketak finantzatzeko eta etxebizitza hutsen jabeek egiten dituzten berrikuntza eta birgaitze guztiak —gutxienez 6 urtez, Bizigune eta ASAP alokatze publikoko programetan erabiltzea lagatzeko— finantzatzeko formalizatzen diren maileguen interesak ordaintzeko dirulaguntza-ildo berriak zabaltzen ditu Etxebizitza Sailak.


2019ko maiatzaren 24a, ostirala | Ordua Euskal Herrian 03:19:08\nOiolako urtegiaren egoera salatzeko EH Bilduk egindako protesta. (Argazkia: Herrikolore)\nOstegunean uraren euskal agentziak (URA) egindako analisiek diotenez, berriro ere legezkoa baino lindano kopuru handiagoa dago urtegian.\nEgoera horren aurrean, Oiolako urtegiaren deskonexioaren aldeko plataformak dei egin die udal hauteskundeetara aurkeztuko diren alderdiei egoera konpon dezaten, Herrikolorek argitaratu duenez.\nPlataformak gaineratu du egoera salatzeko desobedientzia erabiltzeko hautua egin duten bizilagunei ura mozteko mehatxua egin dietela.\nLindanoak Espainiako Estatuan eragindako kutsadurari buruzko txostena argitaratu du Ekologistak Martxanek, Pozoitze iraunkor eta isil baten kronika izenburupean. Taldeko bozeramaile Javier Vázquez Velascok Barakaldon aurkeztu duen txostenean azken mendean fabrikatutako eta modu okerrean kudeatutako lindanoaren gaineko ikerketa jasotzen da. Mugimenduaren helburua lindanoa oraindik kutsadura iturri dela salatzea da; era berean, neurriak eskatu dizkiete instituzioei.\nEuropako Batzordeak finantzaketa lortuko luke Trapagareneko Oiolako urtegiaren arazoa konpontzeko, eskumena daukaten erakundeek behar bezalako proiektua aurkeztuz gero. Hala jakinarazi die Daniel Calleja Batzordeko Ingurumen zuzendariak Oiolako Urtegiaren Deskonexioaren Aldeko Plataformako kideei, Bruselan egindako bileran.\nEkozinemaldiak hamargarren edizioa du 2016an. Ekologia sozialari buruzko dokumentalak eta film luze eta laburrak eskaintzen ditu Ekologistak Martxanek antolatutako ekimenak; aurten energi eredua, klima aldaketa eta energi trantsizioa izango ditu ardatz nagusi.\nJoan den azaroan Marina Albiol (Izquierda Unida) eta Josu Juaristi (EH Bildu) europarlamentarioen bisita jaso eta gero, Oiolako Urtegiaren Deskonexioaren Aldeko Plataformako zenbait kide Europako Parlamentuan izango dira martxoaren 14 eta 15ean, bertako Eskaera Batzordean Oiolako kutsaduraren arazoaz jarduteko.\nIngurumen Batzordeak onartutako legez besteko proposamenaren arabera, Eusko Legebiltzarrak zuhurtzia printzipioa aplikatzeko eta Oiolako urtegiko urik erabiltzen ez dela bermatzeko galdatuko dio Barakaldoko Udalari, kontsumorako egokia dela guztiz frogatu bitartean. Txosten teknikoek hala gomendatuz gero urtegi osoa garbitzeko ere eskatuko dute.\nAzken urteetan lindanoz kutsatutako ura edan eta erabili dute, tarteka, Barakaldon eta Sestaon. Une honetan behin-behineko etenaldia dago Oiolako urtegiaren eta sarearen arteko konexioan, baina ekologista eta herritarrek eskatzen dute eten hori behin betikoa izatea kutsadura erabat desagertu arte.


2019ko uzt. 18a, 19:58\nTalde handian egiteko\nLehenengo enborra definituko dugu, gure arazoa. Ondoren adarretara goaz, arazo horren eragina ikusteko, zer sortarazten du? Nolako efektuak ditu? nagusienak adar lodietan, hortik beste arazo konkretuagoak sortzen dira adar finetan eta "arazotxoak", gauza oso konkretuak, hostoetan, Hurrengo pausoan sustraietara goaz, arazoaren oinarriak, kausak, aztertuz... horrela puntako sustraietan hastapenak daude, sustrai nagusiagoetan biltzen direnak,.\nBigarren zuhaiz bat marraztuko dugu, enborrean gure helburua jarriko dugu. Hori lortzeko, nola egingo dugu? lehenengo zuhaitzean ditugun elementuak erabiliko ditugu, sustraiak erraminta edo bidean bihurturko dira. Adarrak helburu konkretuetan.


Kontratatuko langileriari kontratua udara zabaltzea eta hilabete horietako ordainketak egitea onartuta dago hezkuntza itunean. Beraz, larria iruditzen zaigu Hezkuntza Departamentuak itunaren parte hori bete ez izana eta Nafarroako Hezkuntza Publikoaren %92 ordezkatzen dugun sindikatuok neurri horiek oraintxe bertan hartzea galdatuko diogu.\nAurreko Gobernuak gai honen inguruan eginiko kudeaketa txarra salatzen dugu, baita horrek hainbat eta hainbat irakaslerengan eragin duen kaltea ere. Hori gutxi balitz, ehunka irakasleri gezurra esan diete, nahiz eta idatziz ordainketa egingo zutela iragarri.\nGure aburuz, arazo hau modu azkar eta eraginkorrean konpondu ahal izateko beharrezko dituen tresna guztiak ditu eskura Gobernuak. Beraz, ordainketa horiek egiteko asmoa baldin badu, eta hala helarazi digu hitzez bada ere, behingoz egin ditzala.\nBeharrezkoa eta larria deritzogu Gobernuak Hezkuntza Ituna bete ahal izateko neurri eta araudi aldaketa guztiak lehenbailehen egitea. Itunaren Jarraipen Batzordea ere lehenbailehen biltzea premiazkoa da.\nAdministrazioak saihestu ezin duen ardura du itunaren edukia bere osotasunean betetzeko. Ardura horri aurre egiteko prest ez baldin badago, bere jarrera aldarazteko ekimenei hasiera ematera behartuko gaitu.


Aurkeztu dira 2020ko ZTB jardunaldiak | Bergarako Udala\nwebmaster-k Az, 2020-10-21 19:44-n bidalia\n-Zazpi hitzaldi: Energia, Sendabelarrak, Emakumeentzat autodefentsa digitala, Telesforo Aranzadi, CO2, Eraldaketa digitala eta beste.\n-Escape Room Teknologikoa.\n-Artea eta zientzia uztartzeko ikastaroa.\n-EHUko Ilustrazio zientifikoko berezko titulazio lanen erakusketa Aroztegin, urriak 29tik azaroak 15era.\nIkusi egitarau osoa hemen: ztb_esku_orria20201.pdf


barren.eus - Mugertza kroseko irabazleek igo dira 10.000 metroko lasterketako podiumera Tokioko Olinpiar Jokoetan\nMugertza kroseko irabazleek igo dira 10.000 metroko lasterketako podiumera Tokioko Olinpiar Jokoetan\nArgitaratua: 2021-07-30 17:58\nMugertza kroseko antolatzaileek begi zorrotza dutela egiaztatu da beste behin ere Tokioko Olinpiar Jokoetan. 2018ko Mugertza krosa irabazi zuen Selemon Barega etiopiarrak irabazi du Atletismoko lehen urrea, 10.000 metrokoan.\nSona handiko atletez gainera, izar distiratsu bihurtzeko ahala duten saltakari gazteak ere ekartzen dituzte Mintxeta atletismo taldekoek Mugertza krosean lehiatzera, artean horren ezagunak ez direnean. Horixe da Selemon Barega eta Jacob Kiplimo gazteen kasua, bete-betean. Etiopiarrak eta ugandarrak sekulako lehia eduki eta eskaini zuten 2018ko Mugertza krosean, artean 18 urte zituztela. Barega nagusitu zen Mintxetan. Gaur ere urrezko domina irabazi du Selemon Baregak, Tokioko Olinpiar Jokoetan baina. 10.000 metroko lasterketakoa izan da gaur hasi duten atletismoko lehian jokoan egon den lehen urrea, eta 27.43.22 izan da Baregaren marka. Duela hiru urte Baregak Elgoibarren irabazitako lasterketan bigarren egin zuen Jacob Kiplimo sailkatu da hirugarren postuan (27.43.88). Kiplimoren herrikide Joshua Cheptegeik eskuratu du zilarrezko domina (27.43.63), hau ere Mugertza krosaren aspaldiko ezaguna. Izan ere, Cheptegeik irabazi zuen 2017ko Mugertza krosa. Hortaz, Elgoibarren izandakoak eta nabarmendutakoak dira 10.000 metroko lasterketan podiumera igoko diren hiru antxitxikariak. (Tokion jokatu duten 10.000 metroko lasterketa hemen ikus daiteke)\nMintxeta atletismo taldekoak pozik daude, eta krosean izandako atletek Olinpiar Jokoetan lortutako plenoa "sinestezina" dela adierazi dute. Atletismoan aditua den Miguel Calvo idazleak Mugertza krosari buruz esaniko honako hitzak gogora ekarri dituzte: "Lehenbizi Elgoibarren irabazi behar da jainkoen bedeinkapena jasotzeko, eta gero elezahar olinpikoan sar zaitezke. Historiak aurrera jarraitzen du".\nMugertza krosean aritutako atletek urrezko lau domina irabazi dituzte Dohan, Munduko Atletismo Txapelketan (2019-10-08)\nGoi mailako atleten bisita jaso zuten Ludotekako umeek (2019-01-11)\nJebet eta Barega gailendu dira krosaren osagai guztiak eduki dituen 75. Mugertza krosean (2018-01-14)\nSenberi Teferi etiopiarra eta Joshua Cheptegei ugandarra gailendu dira Mugertza krosean (2017-01-22)